Otsoa eta zakurra — Eibar.ORG | Eibarko peoria\nHemen zaude: Hasiera / Blogak / Markos Zapiain / Otsoa eta zakurra\nOtsoa eta zakurra\nmzap 2006/12/29 11:17\nOtsoa benetan ezagutzen dutenak, besteak beste Rodríguez de la Fuente eta Eric Zimen, otsoaren alde daude. Mosterínen iritziz, otsoaren aurkako jarrera histerikoa da, ia ez du oinarri errealik. Ez omen zen oso desberdina izan Erdi Aroan juduen aurka zabaldu zena. Asturiesen esaterako otsoak aziendari egiten dio kaltea eskuzabaltasunez berdintzen zaio abeltzainari eta ez dute behar 250.000 inguru euro baino urtean.\nDena den, Txanogorritxu, Hiru txerritxoak eta antzeko ipuinak intentsitate handiz bizi izan ditugunok nekez erauz dezakegu gure barne-muinetik otsoaren irudi ankerra.\nHalatan, izugarria iruditu zitzaidan Gotzon San Migel ondarrutarrak behiala kontatu zidana. Behin batean Gotzonen lagun bat, eskiatzeko pista batean jendearen zarataz eta kirtenkeriaz inoiz baino gogaituago, pistetatik urrutiratu eta bakar-bakarrik abiatu zen mendi aldera, bake bila, harik eta supituki harkaitz baten gainean zazpi otso aurkitu zituen arte, berari tinki so. Seko gelditu zen bertan, disimuluan, ezer gertatuko ez balitz bezala. Pixkanaka buelta eman eta eztiki eta kakatan itzuli zen atzera jendartearen altzora: tabernak, zarata, futbolina. Hori lasaitua.\nBestalde, otsoak ez du zakurra batere maite. Zakurra azken batean etxekoturiko otsoa da, otso basatitik datoz zakur guztiak. Eta otsoak traidoretzat dauka zakurra, etsai garailearengana igaro den txaketero mainatitzat. Ondorioz, zenbaitetan zakurrari eraso eta jan egiten du.\nAski egokia dirudi horrek, itoko gaitu bestela hainbeste zakur mokordok.\n(Prozesua laguntze aldera: oroitzen naiz PP eta HB zeharo ados lehenbizikoz Irungo zakur kaka biltzeko politika orokorraren inguruan ikusi nituela.)


Ohiko udalekuak berrasmatzen ari dira, zaintza beharrari erantzuteko : Oarsoaldeko Hitza\nOhiko udalekuak berrasmatzen ari dira, zaintza beharrari erantzuteko\nOhiko udalekuak ezingo direnez egin, beste zerbitzu bat eskaintzeko prestatzen ari dira. Hala ere, ziurgabetasunak beteta daude.\nAurten ez da ohiko udalekurik egongo.\nCOVID-19aren eraginez, uztaileko udalekuak bertan behera gelditu dira. Horrela jakinarazi du Nekane Martiarena udalekuetako arduradunak, Oiartzun Irratiari emandako elkarrizketa batean. 400dik gora haurrek emana zuten izena.\nOhiko moduan ezin direnez egin, Oiartzungo Udalak beste zerbait eskaintzea du esku artean. Larrialdi zaintza zerbitzua eman nahi dute, haurrak zaindu ezin dituzten gurasoei zuzenduta. Hala ere, oraindik ez da ziurra hori ere eskain dezaketenik.\nEusko Jaurlaritzaren protokoloen zirriborroak dioenez, zaintza zerbitzu hori eskainiz gero, 200 haur baino gutxiagori eskain diezaiekete zerbitzua.\nMurrizketa hori beharraren arabera egin nahi dutela jakinarazi dute udalekuetako arduradunek. Horregatik, gurasoei galdetegi bat bidali diete, benetako beharra duten familiak identifikatzeko. Beren kabuz molda daitezkeen familiei mesedez eskatu diete gainontzekoei tokia uzteko. Zerbitzua erabiltzen ez dutenei dirua itzuliko diete.


Zure pribatutasuna sare sozialetan babesteko zenbait aholku • ZUZEU\nZure pribatutasuna sare sozialetan babesteko zenbait aholku –\nAzkeneko Facebooken eskandaluak agerian uzten du zein zaurgarria den informazio pertsonala. Kasu honetan, segurtasun-urratzea Facebooketik dator, erabiltzaileek gutxi egiteko aukerarekin beren burua babesteko, linean presentzia badute behintzat, gaur egun gertatzen den moduan. Hala ere, hirugarrenek gure informazio pertsonalera izan dezaketen irisgarritasuna mugatzeko egin daitezkeen gauzak daude. Gehienak zentzu komunaren etengabeko erabilerarekin murriztu daitezke.\nDatu pertsonalak oso baliagarriak dira, baina sarritan era errazean ikusgai jartzen dira.\nEz da derrigorrezkoa zure inguruko guztia esatea. Interesen, harreman pertsonalen, bizilekuaren, azterketen eta bestelako arlo batzuetako informazioak aukerakoak dira. Ez da beharrezkoa gure profila konfiguratzerakoan aukera guztiak betetzea. Laburki erantzutea edo ez betetzea aukerakoa da.\nPribatutasun aukerak lagungarriak dira. Twitter, Facebook edo Instagramen gaudela, pribatutasun aukerak xehetasun handiz konfiguratu daitezke zure jarduera nork eta noiz ikusi ahalko duen erabakitzeko. Pertsona orok, lagunen lagunak, lagunak edo pertsona zehatzak. Pribatutasun ezarpenak zure gustura konfiguratzeak zure jarduera osoa Interneten izango duen ikusgarritasuna neurtzeko balio du.\nKontuz gehitzen denarekin. Ezezagunen adiskidetasunerako eskaerak maiz heltzen zaizkigu. Zenbait kasutan botak dira, iruzurgileak edota ezagutzen ez dugun beste pertsonaren bat. Kontuz ibili behar dugu norbaiti eskaera onartzean ez badugu ezagutzen eta elkar ezagututako lagunik ez badugu aurkitu.\nErabili nabigazio pribatua. Nabigatzaile guztiek eskaintzen duten arakatze pribatuak ez ditu datu batzuk gordetzen, hau da, oso erabilgarria da publizitate algoritmoa saihesteko. Gainera, aukera hori ohikoa den ordenagailu batean erabiltzen ez bada, pasahitzak, erabilitako kontuak edo historiala ez dira gordeko.\nItxi saioa beti. Jende gehiagok erabil dezakeen ordenagailu batean zerbait egin baduzu, saioa beti amaitu beharko zenuke. Ordenagailua zu eta gero erabiliko duen pertsona nor izango den ezin duzu antzeman.\nKokapenarekin kontuz ibili. Ia app guztiek kokapen funtzioa dute. Zenbait kasutan, agian ez da zuretzeko interesgarria izango etxetik ehunka kilometrora zaudela sarean zabaltzea.\nKontuz ibili gure datuetara sarbidea eskatzen duten aplikazioekin. Facebooken zein famaturekin antza hartzen duzun edo iraganean zein pertsonaia historikoa izan zinen esaten dizuten ehunka aplikazio antzeko daude. Aplikazio guzti horiek zure argitalpenei, kontaktuei eta, oro har, zure informazio guztia aztertzeko sarbidea eskatzen dute.\nKudeatu aplikazioei ematen diegun sarbidea. Sarritan profilaren konfigurazioan sartzea eta sarbidea duten aplikazioak ikustea sorpresa handia izan daiteke. Behin erabiltzeko edo proba egiteko deskargatutako aplikazioak oraindik ere zure datuetara sar daitezke.\nErabili “ikusi horrela…” modua. Aukera hau oso erabilgarria da gure profila bisitariek ikusten duten moduan ikusteko eta publikoa izatea nahi ez dugun informazio badaukagun ikusteko.\nErabilera baldintzak. Inork ez du horrelakorik begiratzen, horrela da. Nahiz eta luzeak izan, gure datu pertsonalak nola tratatuko dituzten jakitea garrantzitsua da.\nPasahitza bat ez da inoiz seguruegia. Pasahitzak ez errepikatzea eta segurtasun-galderari erantzuterakoan zailtasuna aurkitzea ezinbestekoa da. Pasahitzak kale egitekotan, arriskua oso handia da. Gauza garrantzitsuetarako, hala nola, finantza-zerbitzuak, bi urratseko baieztapen aukera oso seguru bat da.\naholku teknologikoak, datu pribatuak, pribatutasuna, pribatutasuna sare sozialetan


Udal Plenoak Euskaraldia udal barruan sustatzeko erakunde-adierazpena onartu du — Debako udala\nAzaroaren 23tik abenduaren 3ra egingo da Euskaraldia, Euskal Herri osoan euskararen erabilera areagotzeko eta hizkuntza ohituretan eragiteko egitasmoa. Udalak beste urrats bat eman du ekimena babestu eta indarzteko; pasa den osteguneko udalbatzarrean onartu baitzuten Gipuzkoako udal guztietan aurkezten ari diren Euskaraldia udal barruan sustatzeko erakunde-adierazpena.\nHorrekin, honako konpromisoak hartu ditu Debako Udalak Euskaraldia bultzatzeko:\nOrdezkari politikoon egiteko nagusia izango da Euskaraldiaren markoan, eta bereziki udal barrura begira, ekimena zabaltzea. Horrenbestez, ekimen honetan ahalik eta ahobizi eta belarriprest gehien aktibatzeko urratsak egingo ditugu, arduradun politikoak zein langileak izan.\nEusko Jaurlaritzako Hizkuntza Politikarako Sailburuorrdetzak eta Topaguneak, beste hainbat eragilerekin elkarlanean, abian jarri dute Euskaraldia ekimena. Debako udalerria ere buru-belarri sartu da, eta ekinbidea burutzeko batzordeak lanean dihardu.\nEkimen horretan 11 egunetan hizkuntza-praktika berri bat gauzatzera gonbidatuko ditugu herritarrak. Ariketa horren subjektuak 16 urtetik gorako helduak izango gara, eta 11 egunez, hizkuntza-ohiturak aldatzeko ariketa kolektibo bat egitea da proposamena, indarra ulermenean jarrita. Bi subjektu-mota bereizi dira: ahobizi eta belarriprest.\nAhobiziek, 11 egun horietan, euskarari eutsiko diote solaskideak euskaraz ulertzen duen guztietan, eta, belarriprestek, aldiz, solaskideak beraiekin euskaraz aritzera gonbidatuko dituzte, nahi eta belarriprestak berak euskaraz edo gaztelaniaz erantzun.\nBakoitzak aukeratuko du zer rol hartzen duen, eta 11 egun horietan txapa bat soinean duela adieraziko du Ahobizi edo Belarriprest den. Txapa eskuratzeko, hau da, ekimenean parte hartzeko, izena eman beharko da. Horretarako, bi aukera izango ditugu: bata, on line (www.euskaraldia.eus); eta bestea, izen-emate orria bete eta udaletxeko harreran, turismo bulegoan, udal liburutegian edo asteburuetan jarriko diren informazio mahaietan entregatzea.


Egin irri? | Gizartea | Berria\nEragin horren zergatia ere azaltzen dute askok, ikerketa zientifikoak aipatuz, eta gutxiago edo gehiago bat datoz ispilu neuronekin duela zerikusia. Neurona horiei esker, besteak zerbait egiten ikusten ditugunean (azkura egin, objektu bat hartu...), gure buruan ekintza hori irudikatzen da, guk geuk egingo bagenu bezala. Beraz, ispilu neuronak enpatiaren eta imitazioaren oinarri dira, eta beharrezkoak dira giza harreman egokiak garatzeko. Hala, ispilu neurona horiei zor diogu irri egiteko joera, beste norbait irriz ikustean, baita beste norbait hori gu geu garenean ere.\nIrriaren keinuaren eta zoriontasun-emozioaren arteko lotura azaltzen duen erreferentziazko esperimentua aspaldikoa da. Strack, Martin eta Stepperrek egin zuten, duela ia hogei urte, eta oraindik aipatuena da.\nOrain, ordea, Strack,Martin eta Stepperren ikerketa hura berriro egiten saiatu dira Europako eta Estatu Batuetako 17 laborategitan eta ia 2.000 pertsonarekin, eta egileek zalantzan jarri dute jatorrizko ikerketa haren balioa.\nPerspectives on Psychological Science aldizkarian argitaratu dute azken ikerketa hau, eta, azaldu dutenez, esperimentu berbera egin dute, baina jende gehiagorekin, leku desberdinetan, eta emaitzak desitxura zitzaketen faktoreak zorrotz kontrolatuta. Emaitza: ezin da ondorioztatu aurpegiaren keinuak (irria) emozioa (poza) sorrarazten duenik. Horrenbestez, lehen ikerketa hartan ondorioztatutakoa eta gerora hainbeste zabaldutakoa ez zen orain arte uste zuten bezain sendoa.\nEdonola ere, auzia ez da ikerketa horretara mugatzen. Hain zuzen, iaz beste ikertzaile-talde batek psikologiako ehun esperimentu berregin zituen, jatorrizko egoera eta metodologia berberekin, eta erditan baino gutxiagotan lortu zuten emaitza berdina; gainerakoetan, beste emaitza bat jaso zuten.\nHorrek hankaz gora jartzen du metodo zientifikoaren hanketako bat: ontzat jotzeko, ikerketek errepikagarriak eta erreproduzigarriak izan behar dute; hau da, berriro egiteko modukoak izan behar dute, eta beti emaitza bera eman behar dute. Iazko azterketa Science aldizkari ospetsuan argitaratu zen, eta oraindik ez da itzali orduan piztutako kezka. Ez dirudi irriaren ikerketak giroa gozatzen lagunduko duenik.


Historia_eus | MARIAS GASTEIZ\n1889ko apirilaren 11n, lehenengo bi marianistak heldu ziren Gasteizera, biak ala biak frantsesak: Clemente Gabel eta P. Lorber. Campilloko apezpiku jauregi zaharrean jarri ziren bizitzen, eta hortxe hasi ziren eskolak ematen, 1890eko maiatzaren 5ean, bost ikaslerekin. Urrirako jada hiru ikastalde zituzten, eta azaroan egungo egoitzara lekualdatu ziren. Ikastetxeko ikasleek Institutuan egiten zituzten azterketak. Artean Gasteizek 28.000 biztanle zituen.\n1910eko ekainaren 8a mugarri izan zen ikastetxearen eskolaz kanpoko jardueretan. Zuzendariak eta irakasle eta barnetegiko ikasle batzuek txango bat egin zuten Arantzazuko errepide gainean kokatuta dagoen Aizkirriko kobazulora, eta harpeetako hartza baten hezurrak aurkitu zituzten, urte luzez ikastetxearen Historia Naturaleko museoan egongo zirenak.\n1924-25 ikasturtean, Luis Heintz marianista izendatu zuten ikastetxeko zuzendari. Ikastetxea kokatuta dagoen kaleak haren izena du, hiriaren aitortza gisa. Ez alferrik, 16 urtez (1889-1906) bere ikasleei emana aritu zen irakasle bokazioduna izan zen, talde fededun eta solidarioen animatzaile, kirol sustatzaile, Arabako mendizaletasun eta espeleologiaren bultzatzaile, eta ikastetxeko zuzendari 1924tik 1930era.\n1932-33 ikasturtean, Espainiako gobernuak dekretu bat argitaratu zuen ordena erlijiosoak deseginez. Ikastetxeak Santa Mariarena eta Marianistena izateari utzi behar izan zion. Horrela, laiko talde batek ‘Sociedad Mutua Minerva’ izeneko elkartea sortu zuen, ikastetxeaz arduratzeko. 1937ko irailaren 12an, Santa Maria izena berreskuratu eta ikastetxea marianisten esku gelditu zen berriro.\n1949ko urriaren 28an, hiru urteko lanen ondoren, pabiloi berri bat inauguratu zen ofizialki, gaur egungo ikastetxearen eraikin nagusia dena.\n1974-75 ikasturtean, barnetegia itxi zen, ikastetxearen ikurretako bat ordura arte. Herrietan gero eta eskola gehiago sortzeak erabilgarritasuna kendu zion ikastetxeak hasieratik eskaini zuen zerbitzu horri. Ikasturte berean, martxan jarri zen eskolaurreko etapa, 5 urteko umeentzako bi ikasgelarekin.\nGarai honetakoak dira hezkuntza mistorantz lehen urrats bat egitearen beharraz mintzo diren lehen ahotsak. 1975-76 ikasturtean, mistoak bihurtu ziren BUP eta COU ikasketak, ikastetxeko ikasketen azken lau urteak hartzen zituztenak. Bost urte geroago, 1980-81 ikasturtean, hezkuntza mistoa formalizatu zen, maila gazteenetatik hasita, prozesua urtez urte bururaino eramanez.\n1976ko apirilean, ikastetxearen eraikina berregokitzeko obra handi bati ekin zitzaion, eliza botatzeko (egungo hiru solairu hatzen zituen), eta haren ordez egungo kapera eta ikasgela ugari eta bulegoak eraikitzeko, erabilera funtzionalago bat emate aldera espazio handi bati.\n1979ko abenduaren 18a egun zinez mingarria izan zen ikastetxearentzat. Juan Cruz Montoya atezaina hil zuten, guztion laguna, ikastetxe aurrean, lana bukatuta etxerantz abiatu zela. Ikastetxeak manifestazio isil bat antolatu zuen hiriko kaleetan barrena, protesta gisa. Katedral berria lepo egon zen hileta elizkizunetan.\n1979-80 ikasturtean, gurasoei eginiko inkesta baten ondoren, euskara eskolak hasi ziren, borondatezkoak, oso harrera onarekin ikasleen aldetik. 1987-88 ikasturtean, B eredu elebiduna jarri zen martxan hezkuntza arautuaren barnean, eskolaurreko 1. mailan.\nGaur egun, ikastetxea buru belarri ari da lanean hiru eleko plan koordinatu batean (euskara, ingelesa eta gaztelania), lehenengo mailetatik hasten dena.\nKirola da ikastetxeak betidanik zaindu duen eta gaur egun ere bereziki zaintzen duen beste alorretako bat. Ikastetxeak egun dituen 1.400 ikasleetatik 800 bat lau kirol hauetakoren batean ari dira: saskibaloia, futbola, eskubaloia eta patinajea.\n1985eko irailean, eskolania sortu zen, ikastetxeak musikarekiko zuen kezkaren adierazgarri, egungo musika eskolaren aurrekaritzat har daitekeena.\nFedean haztea ere betiko kezketako bat izan da. Urte luzez kongregazio bat eduki zuen ikastetxeak, fedearen bizipenean eta besteenganako zerbitzuan sakondu nahi zuten ikasleak biltzen zituena. Gaur egun, bigarren hezkuntzako eta batxilergoko ikasleen ia erdiak Elkarbidean daude. Fede taldeak dira, begirale talde prestu baten gidaritzapean nerabeen hezkuntza integralean lagundu nahi dutenak, giza eta kristau balioak lantzeko.\nHistorian zehar, ikasketa planen aldaketek eta etengabeko bilakaeran dagoen gizarte batera egokitu beharrak aldaketak egitera behartu dute ikastetxea, hezkuntza premiei erantzuteko, baita eskaera sozial eta pedagogikoei ere. Gaur egun, ikastetxea ahalegin handia egiten ari da ikasleak eta irakasleak trebatzeko teknologia informatiko berrien erabileran.\nBizitza osoa irakasteari emana


Lapiko Kritikoa » «I AM BASQUE» (naiz: 2013/12/14)\nBy Unai Apaolaza • Dec 15th, 2013 • Category: Azterketak eta Azalpenak\nAlderdi jeltzalearen «I am Basque» leloari erantzuteko bidea ez da euskalduntasun handiagoa aldarrikatzea, Euskal Herrian bizi den jende guztiari hobeto bizitzeko egiten zaion proposamena independentzia dela ikusaraztea baizik\nIndependentziaren bila dabiltzan herrien ezaugarriak ez dira berdinak. Batzuetan nazio sentimendu bakarra da nagusi, beste batzuetan, aldiz, bat baino gehiago. Eskozia dugu lehenengo taldeko adibide, bertako gehiengoa eskoziar sentitzen baita: batzuek, independentistek, Estatu propioa nahi duten bitartean, besteek, unionistek, Britainia Handian segitu nahi dute, baina guztiek dute euren burua eskoziar. Nazionalismoaren bidea, hortaz, eraginkorra izan daiteke Eskoziarako, nazioari erreferentzia egitean eskoziarren gehiengoa hartzen delako kontuan. Hori dela eta, nazioa eta independentismoa bateratzea estrategia baliagarria da eskoziar independentismoarentzat eta baita Eskozian bezala nagusiki nazio sentimendu bakarra dagoen herrientzat ere.\nBaina zer gertatzen da, Euskal Herrian bezala, nazio sentimendu bat baino gehiago dagoen herrietan? Independentismoa zabaltzeko nazionalismoarekin ez dela nahikoa, eta beste bide batzuk erabiltzea ezinbesteko egiten dela. Norbaitek esan lezake nazio sentimendua zabaltzea bide aproposagoa dela, baina hau egitea, independentzia bera zabaltzea baino askoz ere lan zailagoa dela iruditzen zait. Nazio sentimendua, kultura batekin, hizkuntza batekin… txikitatik pertsonok hartzen ditugun balio batzuekin estuki lotua baitago. Gainera, Eskoziako kasuak argi uzten duen moduan, nazio sentimendu bat izateak ez dakar bere baitan independentista izatea. Honek guztiak jartzen digu begi bistan abertzaletasunaren nahi eta ezina. Abertzaletasunak marrazten duen bidetik harago, nazio sentimendu diferenteak barnebiltzeko gai den independentismoa artikulatzea da irtenbidea. Baina nola lortu hau?\nAbertzaletasunak, Estatua helburutzat eduki duten beste nazionalismo askok bezala, partikularrak (kultura, hizkuntza…) babesteko bide moduan planteatu izan du independentzia. Horrela, partikularrak nazio konkretu bati lotuak daudenez, ez die beste nazio sentimendudunei independentismora gerturatzeko aterik ireki. Espainiar unionismoak, horren guztiaren jakitun, hauspotu egin du diskurtso independentista partikularzalea, honela, eta soilik honela, eutsi baitzezakeen jendea bere lerroetan. Azken hamarkadetan, hortaz, abertzaletasunetik sortutako independentismoak izugarrizko laguntza eman dio espainiar unionismoari bere arma ideologikorik garrantzitsuena eraikitzen eta erabiltzen.\nEuskal herritarren gehiengoa independentismora gerturatu nahi badugu, independentismo partikularzaletik unibertsalzalera egin behar dugu jauzia. Independentziak, partikular batzuen aldeko borroka izatetik, askatasuna, demokrazia eta justiziaren, hau da unibertsalen aldeko borroka sinbolizatzera pasatu behar du. Euskal Estatua unibertsalak gauzatzeko garantia dela sentitu behar du euskal jendartearen gehiengoak. Hori litzateke independentismoak hegemonia lortzea; hegemonia hori baita, helburu politiko partikular batek (Euskal Estatuak) unibertsalak sinbolizatzea jendartearen gehiengoaren begietara. Eta honen guztiaren onura zein da? Klasea, nazioa… eta jendartea sailkatzen duen beste edozein klasifikazioren gainetik jendea independentismora gerturatzea.\nIndependentismoa aldaketa honen beharraz gero eta kontzienteagoa dela iruditzen zait eta, gutxika bada ere, pauso hori ematen hasi garela uste dut. Horregatik, harrigarria eta, era berean argigarria iruditzen zait, independentismoa metamorfosian dagoen honetan, EAJ, betiko akatsak errepikatuz zabaltzen ari den diskurtsoa. Ia hiru hilabete pasatu diren arren, burutik ezin kenduta nabil Iñigo Urkulluk Alderdi Egunean bota zuen hitzaldia. Behin eta berriro errepikatu zuen «I am Basque» leloa, sentimendu handiz. Injustua den lege bat apurtzen ariko balitz bezala ateratzen zen «I am Basque» hori Urkulluren eztarritik. Zer dela eta hainbesteko pasioa? Zergatik dimentsio politikoa erabat galduta duen baieztapen bati hainbesteko garrantzia?\nFrankismoan euskalduntasuna subertsiboa izan zen. Helburu politiko askatzaileak argi adierazteko ezintasunak, euskal kultura jarri zuen esan ezin ziren helburu politiko horien sinbolotzat. Euskal kulturak, askatasuna, demokrazia eta justizia adierazten zituen, eta eskari unibertsal horiek independentziaren partikularrarekin gauzatzen ziren neurri handi batean. Garai hartan, euskalduntasunak bazuen independentismo unibertsalista bat sinbolizatzeko nolabaiteko gaitasuna. Gaur egun, aldiz, helburu politikoak adierazteko arazo handiegirik ez dagoenez (gauzatzea beste kontu bat da), euskalduntasunaren afirmazioa aldarrikapen politiko moduan erabiltzeak ez du ez hanka eta ez bururik independentismoa artikulatzeko garaian. Eraginkortasun politikoari dagokionez, euskalduntasunak ez du unionismo espainiarra igatzen eta, ondorioz, ez ditu independentista berriak sortzen. Alderantziz, unionismoaren posizioak indartzera ere iritsi da. Zergatik? Gorago aipatu dudan moduan, Euskal Herrian bizi baina euskal naziokoa sentitzen ez den pertsonengana independentismoa zabaltzea ezinezko egiten baitu. Orduan, zergatik tematzen da EAJ bide horrekin?\nAlderdi Eguneko EAJren leloak eta Urkulluren sermoiak segida izan zuten Sabino Aranaren heriotzaren 110. urteurrena zela-eta Andoni Ortuzarrek emaniko hitzaldian. Bertan, «nazio gehiago» edo «Euskadi Europako nazioa» terminologia nazionalista erabili eta gero, ez zutela «Euskadi kañi»-rik ez eta «sobietiko»-rik nahi argi utzi zuten. Deigarria egin zitzaidan independentzia eta independentismoa terminoak ekiditeko egin zuten nazionalismoaren erabilera. Deigarria, era berean, nazioa eta alderdia berdinduz «kañiak» eta «sobietikoak» alde batera uzteko erakutsi zuten nahia. EAJko buruzagiak abertzaletasun antzu batera lotu dira, baina ez da akats estrategiko bat izan, independentziara ez garamatzan bidea nahita aukeratu baitute.\nAlderdi jeltzalearen zuzendaritzako euskalduntasunak ez duela dimentsio politikorik esan dugu. «I am Basque» diote independentziaren alde daudela esan beharrean edo «Euskadi nazio europarra» eta «nazio gehiago», «independentzia nahi dugu» eta «estatu propioaren bila goaz» esan beharrean. Abertzaletasunaren eskemak erabiltzen dituzte helburu konkretu batekin: independentismoa geldiaraztea. Eta hau «barrutik» egiten denez, unionismo espainiarrak erabiltzen duen estrategia baino eraginkorragoa da independentismoa neutralizatzeko orduan, zeren unionismoak, aspaldi honetan, galdua du limurtzeko gaitasuna eta kontrako efektua areagotzen ari zaio, independentistak sortzen baititu. EAJren estrategiak, aldiz, jada independentista izan daitezkeenak despistatu ditzake, eta larriago dena, abertzaletasun klasikoenaren eskemak erabiliz, independentista berriak sortzea eragozten du. Independentismoa indargabetzea da helburu nagusia alderdi jeltzalearentzat hortaz; izan ere, balizko Euskal Estatu batek, autonomismoak elite bati ematen dizkion irabaziak jarriko bailituzke kolokan. EAJko zuzendaritzaren sasi garbikeriaren atzean independentismoa ez zabaltzeko nahia dago, gauzen egoera mantentzeko behar larria, diru-iturri errazak ez agortzeko nahia azken finean. Horregatik bilakatu da EAJ gauzen egoera indartzen duen agenterik eraginkorrena Euskal Herrian.\nAlderdi jeltzalearen «I am Basque»-ari erantzuteko bidea ez da euskalduntasun handiagoa aldarrikatzea, edo beraiek «benetako» euskaldunak ez direla baieztatzea; hori eginez gero, antzua den bide bera indartu besterik ez genuke egingo, hau da, independentismoa soilik euskal naziora mugatu beharko litzatekeela esaten ariko ginateke, Euskal Herrian bizi den jende askorengana iristeko bideak itxiz. Bide antzu horren alternatiba, Euskal Herrian bizi den jende guztiari hobeto bizitzeko egiten zaion proposamena independentzia dela ikusaraztea da, eta noski, estrategia independentista eraginkorra, hau guztia kontutan edukiz ekitea.\nOraindik jendea despistatu dezakete, inongo helburu askatzailerik ez duen euskalduntasun aldarrikapen horiekin. Baina independentismoa egituratzeko abertzaletasunak dituen mugak inork baino ageriago jartzen dituenez EAJk, ertzak estutzen ari zaizkio. Nahiz eta Urkullu eta Ortuzarri ez gustatu, independentismoa «kañi» eta «sobietiko» horiei esker indartuko da eta, noski, independentziaren alde dauden «basque» horiei esker ere bai. Baina iruditzen zait Urkulu eta Ortuzarri gutxien gustatuko zaiena ez dela «komunista» eta «hezurbeltzak» independentismoko parte izatea. Gustatuko ez zaiena independentismoa bera indartzea izango da, horrek beraien helburu politiko nagusia zapuztu baitezake, diru publikoa poltsikoratzeko estalpea ematen dien autonomia espainiarra alegia.\njatorrizko artikulua: naiz:\nargazkiak: Asanblaiak – Harm van den Dorpel / @disssociations\nUnai Apaolaza on January 13th, 2014 at 9:58 am:\nAberriberritik, Imanolen “zorigabe izateko eskubideaz” artikuluari eta hemen goian dagoenari erantzun bat edo: http://aberriberri.com/2014/01/09/aberririk-gabeko-independentzia-kani-sobietarra/


Asistentzia-Farmazia eta Pazienteen segurtasunaren gaineko jardunaldia abenduaren 3an Garaian — TUlankide MONDRAGON\nJardunaldiaren helburua da MONDRAGON korporazioak eta kanpoko enpresek ekitaldi hau behatoki moduan hartzea. Farmaziak ospitale eta botika-saltokietan duen prozesua azaltzea da asmoa, bi prozesu ezberdin dira-eta.\nOMEko (Munduko Osasun Erakundea) Itziar Larizkoitiak eskainiko du Farmaziari buruzko hitzaldia eta ondoren gaia bi ikuspegitik aztertuko da mahai-inguruetan: bata ikuspegi klinikotik eta bestea industrialetik.\nHonako adituek aztertuko dute ikuspegi klinikoa: Enrique Peiro, Osakidetzako epidemiologoa; Angel Garay, Gipuzkoako farmazietako elkartearen presidentea; Puri de Pablo, GSR enpresako farmazeutika, nagusiei medikamentuak nola eman edo suministratzen zaien azaltzeko; eta Gasteizko Santiago Ospitaletik datorren farmazeutika bat. Batez ere, segurtasun klinikoa hartuko da gai modura.\nIkuspegi industrialetik, berriz, beste hainbat gonbidatu egongo dira: Gerardo Cajaraville, Donostiako Onkologikotik, MONDRAGON Healthekin garatzen ari diren makina baten (Kiro Oncology) gaineko azalpenak eskainiko ditu; Josep Monterde, Bartzelonako Vall d’Hbron Ospitalean luzaroan lan egin duen farmazeutikoa; Ignacio Barcala, ARX enpresatik farmazietako robotikan dabilen ordezkari bat; eta Jose Ramon Luis-Yague, Espainia mailako Farmaindustriakoa.\nJardunaldia enpresa arloko profesionalei zuzenduta egongo da: Korporazioko kooperatibei, arlo horretan interesa duen edonori, industria sektoreko enpresei, zerbitzuei, zentro teknologikoei, Osakidetzako farmazia arloko departamenduei, gestore arloari... Antolatzaileen asmoa da jardunaldiak bide eta negozio berriak hartzeko balio izatea, eta bide batez eztabaida eta ideiak sortzea.\nIzena eman nahi duenak mezua bidali beharko du: mondragon-cp@mondragoncorporation.com e-posta helbidera edo 943 082215 zenbakira deitu.


Erromantizismoak kultur joera edo mugimendu bat izendatzen du, klasizismoaren aurkakoa, XIX. mendean Europan nagusituz doana. Izatez, XVIII. mende erditik aurrera Ingalaterrako eta Alemaniako literaturan agertuz doaz erromantizismoaren genero batzuk (eleberri eta komedia sentimentala, adibidez), eragileak (bereziki Rousseau eta Herder) eta idazle goiztiarrak (Young, Goethe).\nErromantizismoa, sortzez, ilustrazioko argien eta arrazoiaren kontra jaiki zen. Filosofia aldetik, idealismoarekin batera garatzen da, eta, honen eraginpean, idealen munduan sinesten du, materia, historia erreal eta eguneroko mundutik ihes egiten du, bere mundua sortuz, ametsari eta irudimenari leku emanez. Arteari dagokionez, subjetibismotik abiatuta erlatibismo estetikoa defendatzen du eta estetika berri bat ekarriko du, are bizitzeko era berri bat.\nErromantizismoak gizabanakoaren beregaintasuna eta nagusitasuna predikatzen du, haren nitasuna, nortasuna, berezitasuna eta bakantasuna gora aldarrikatzen. Gizabanakoaren parean herrien nortasuna eta beregaintasuna, are herri txikiena ere, aintzat hartzen du. Politikoki Europako nazionalismoaren sorrera eta garapenarekin batera dator, nahiz ereduak desberdinak diren (Frantziar estatuarena eta germaniar edo helvetiar konfederazioena, adibidez). Politikak kutsatuta, erromantiko batzuk iraultzaileak izango dira, idealak predikatuz (askatasuna, berdintasuna, anaitasuna), eta beste batzuk kontserbadoreak.\nErromatizismoaren gai orokor gogokoenak maitasuna eta izadia dira. Erromantikoen maitasuna izpiritua eta natura elkartzen saiatuko da. Izadiaren zaletasuna eta mirespenean gizabanakoak babesa eta lasaitasuna bilatzen du. Erromantikoek iraganera eta batez ere Erdi Arora jotzen dute beren eredu, gertaeren kokaleku eta iruditeriaren bila.\nEuskal literaturan erromantizismoa poesian nabarmendu zen. Iparraldean poeta erromantikotzat hartzen ditugu Kamusarri eta Etxahun; erromantikoa da Xaho ere, bere Azti-Begia idazlanagatik (1834) eta Kantutegiagatik. Halaber Elizanburu eta Lore Jokoetako bertso eta olerki asko. Hegoaldean "Bilintx", arlo politikoari lotuago dauden Iparragirre, P. M. Otaño eta Arrese Beitia, eta alderdi batzuetan E. M Azkue.\nBaina joera desberdinak daude. Kamusarrik poeta landu eta bertsolarien arteko bereizketa egingo du, poeten alde jarriz eta neurtitz landuak eginez. Egileek garrantzi handiagoa eta beste estatus bat hartzen dute erromantizismoarekin. Mugimendu honek, gainera, nitasuna bultzatzen du, poeta landuengan ez ezik, bertso-jartzaile -eta aldi berean poeta- hoberenengan eragina duena, horrela uler baitaiteke Etxahun eta "Bilintx"en nitasuna.\nErromantizismoak folklorezaletasuna eta herri kulturaren bilketak bultzatu zituen. Euskal folklorearen bilketan Juan Ignazio Iztueta aitzindaria da, euskal dantzen bilduma baliotsua argitaratu zuelako 1824an.\nKultura alderdien artean (hizkuntza, ohiturak, musika etab.) herri literatura ere aintzat hartu zuen Erromantizismoak. Herri-literaturaren barruan, beste genero batzuen ondoan (elezahar edo leiendak, herri-ipuinak, errefrauak...), herri-poesiak esku handia izan zuen.\nBilduma aipagarrienak F. Michel (1857), Mahn (1857), J. A. Uriarte, Salaberri (1870), Manterola (1877-1880) eta Vinsonenak (1883) dira. Bilduma horiek euskal folklorea eta literatura ezagutarazten eta zabaltzen asko lagundu izan dute. Gainera, horietako askotan egileen berri ematen da; F. Michel, Sallaberri, Vinson eta Manterolarenetan bertso eta kantuen frantses eta gaztelerazko itzulpenak ere agertzen dira. Mahn, Uriarte eta bereziki Manterolarena (Cancionero Basco, 1877-1880) bilduma literarioak dira, ez folkloriko hutsak, egile klasiko nahiz garaiko poeten neurtitz ugari biltzen dituztelako. Ahozko literatura hutsekoa da, ostera, Vinson-en Le Folklore du Pays Basque (1883). Lehen bilduma 1789koa da; hau eta Uriarterena ez dira oraintsu arte argitaratu.\nJuan Ignazio Iztueta (1767-1845)\nZaldibin jaio eta hil zen. Gipuzkerazko literatura zaharrean elizgizona ez zen idazle bakarra da, nortasun berezi eta konplexukoa. Presondegian egon zen Kontzezirekin (ustez haur-galtzailea eta gero bere bigarren emaztea izango zena), bide-lapur omen zelako. Geroago, ordea, Donostian zerga-biltzaile eta presondegi-zaintzaile izan zen, eta, azken urteetan, bere sorterrian dantza-irakasle.\nIdazle bezala alderdi anitzekoa da Iztueta: etnografo edo folklorezalea, kondairagilea, bertso jartzailea eta hiztegigilea. Dantzei buruzko liburuagatik da, batez ere, ezaguna.\nGipuzcoako Dantza gogoangarrien Kondaira edo Historia (1824). Iztuetak euskal dantzak biltzea du asmo; 36 dantza deskribatzen ditu eta dantzez gainera beste jolas eta ohiturak ere, bertsolariak, adibidez. Liburu hau da dantzei buruzko iturri zahar nagusia. Obra etnografiko oinarrizkoa da.\nIztuetak euskal dantza jatorren ahazte, galera edo kutsaketa hizkuntzarenarekin lotzen du; egoera horren zergatia, Iztuetaren arabera, kanpoan ikasitako gazteen gutxiespenezko jarreran dago. Honetan Iztueta kultura eta hizkuntza elkarren kontra jartzen dutenen aurka ateratzen da. Iztuetak dantzei buruzko ideologia ohikoa bat erakusten du: dantzak, gizarte antolamenduari dagokion errito bat dira. Bestalde, gipuzkoar izaera galtzeko arriskuan ikusirik lehenbiziko euskaldunengana itzulera aldarrikatzen du; haren ustez -Jovellanos eta J. A. Zamakolak esandakoak aintzat hartuz- dantza agerikoak moraltasunaren eta aitzinakoen bertuten erakusle ziren.\nGipuzkoako Probinziaren Kondaira edo Historia (1847). Garai hartako historiaren eta egilearen nortasunaren lekuko ez eze jaiolurraren maitetasun eta goraipamena ere bada. Bi parte desberdin ditu: lehen partean egileak berak ezagutzen zuena (tokiak, laboreak, harrobiak, zuhaitzak eta abereak) kontatzen digu. Bigarrenean, gipuzkoarren guduak, Zaldibia historialariari jarraituz.\nBertsoak ere ondu zituen Iztuetak, ahozko tradizioaren nahiz olerki idatziaren bidetik. Horietako batzuk ospetsu bihurtu ziren, adibidez "Kontzeziri" eskainiak, kartzelan idatziak, "Maite bat maitatzen det maitagarria" bertsolerroz hasten direnak.\nJakintza arloko idatzietan hitz berri larramenditarren zaleena da Iztueta gipuzkerazko idazle zaharren artean; neurriz kanpo erabili zituen. Hitz berriok zailagotzen dute haren hitz laua. Bertsoetan, ordea, ez zuen halakorik erabili.\nLehen poeta erromantikoa Kamusarri da, poeta landua. Etxahun-ek bere bizitza zorigaiztokoa kantatu zuen guganaino belaunaldiz belaunaldi heldu diren bertso hunkigarrietan. Xaho kazetari eta politikaria ere erromatikotzat hartua da haren ospe, irudimenezko eta asmakizunezko idazlan (Azti-begia, Aitor) eta kantutegiagatik.\nJ.B. Kamusarri (1815-1842)\nZiburutarra. 1838-1839an Larresoron irakasle egona, Elizanburu edo Adema "Zaldubi"gan eragin handia izan zuen 1840-1850 urteetan, hauek irakaslearen poemak miresten eta kopiatu edo kantutegietan sartu baitzituzten. Ondoren, Donibane Garazin bikario (1839-1842). Osasun eskasekoa izan zen; haren poemetan deitore edo iletarako isuria nabari da.\nPoeta erromantikoa, kalitate handikoa, bertsolarien -"basa-koplariak" deitzen zituen- kritikoa eta poeta landuen eskolakoa (errima aberatsa etab.). Aipagarriak dira poesia hauek bederen: "Eri baten gogoetak", "Eri baten liraren auhenak", "Hiltzeko menean den gazte baten gogoetak", "Zumalakarregi-ri 31 koplak", "Alexis-en heriotzearen gaineko bi artzainen solasak" (Virgiliorengandik itzuliak).\nPierre Topet Etxahun (1786-1862)\nBarkoxekoa (Zuberoa). Haurtzaro eta gaztaro zorigaitzez betea izan zuen. Familiarekin arazoak izan zituen, amodio eta seniparte kontuak zirela-eta. Auzietan ibili zen ondasunak eskuratzearren. Erroman eta Done Iakuen izan zen. Ospetsu egin zen: A. von Chamisso (1781-1838) alemandar poeta erromantiko ospetsuak haren omenez poema bat ondu zuen garai hartan eta Xahok haren historia bat idatzi (1842).\nEtxahun, bertso-jartzailea izanaz gain, bat-bateko bertsolaria ere izan zen. Haren bertsoak ahoz-aho eta izkribuz zabaldu ziren. Etxahunen kantuak, guztira, 40 bat dira. Gai eta generoka, hiru multzotan sailka daitezke: autobiografikoak, ziri bertsoak eta egokierazkoak.\nAutobiografikoen artean aipagarriak dira "Ürxapal bat" (1805-1808), kantu zaharrena, bere maitale behartsua utzi beharraren kariaz egina; "Mündian malerusik" (1827, 1842); "Bi berset dolorusik" (1831); "Etxahunen bizitziaren kantoria" (1834); "Ahaire delezius huntan" (1849).\nZiri-bertso edo satiren arteko batzuk fartsak dira, beste batzuek ogibideen kritika egiten dute. Ugariak dira emakumeari iseka egiten diotenak, herriko kronika eskandalagarrien bidez ("Bi ama-alhaba", "Maria Solt eta Kastero"). Diatribak edo aurkakoen inarrotsaldi bortitzak ere badira, non egilea mendekatzaile agertzen den berarekin ikustekorik izan eta ustez bidegabeki tratatu dutenekin ("Bi berseten egitez", 1853ko poesia lehiaketako epaimahaiko apaizak astintzen ditu sariztatu ez zutelako; "Barkoxeko eliza" (1859), erretorearen aurka, elizatik kanpo ezarri zuelako).\nEgokierazkoen artean badira goresmenezkoak ("Musde Deffis", 1828). Baita poema politikoak: "Musde Xaho" (1849), politikari eta kazetariari zuzentzen zaiona bere kantuak inprima ditzan; "Musde Renaud" (1850), Donibaneko politikari errepublikazalea deputatu hautatua izan zelarik.\nAitorkizunak, ziriak eta okasiozko kontuak elkarren ondoan doaz. Aitorkizunak mingarriak dira, bere zorigaitzak azaldu nahi dizkie jendeei. Baina erasokorra da, gorrotoz betea eta guztiaren eta guztien kontra erreboltatua. Alderdi satirikoa da nagusi.\nEtxahun ahozko tradizioari jarraitzen zaio. Haren bertso guztiak doinu bati lotuak dira. Zuberera aberatsa eta askotarikoa darabil.\nAugustin Xaho (1811-1858)\nZuberotarra. Kazetari eta politikari errepublizale ezkertiarra eta masoia, euskalzalea eta euskalaria, literatura eta politikara emana. Baionako Udal Kontseilukoa eta Pirineo Apaletako Kontseilukoa izan zen eta garai hartako zenbait kazeta, albistari eta aldizkaritan erakutsi zuen bere luma zorrotz, zirikatzailea. Ariel kazeta sortu zuen, bere kazeta, Baionan ateratzen zuena (1844-1852). Hor Iraultza Frantseseko bertsoak, amodio kantak, Hiribarren-en "Iruñeko bestak" (1845) etab. argitara zituen. Erromantizismoko gizon jator bezala, herri kantu zenbait argitaratu zituen Ariel kazetan, horretan ere aurrelari izanez. Kantutegi bat prestatu zuen (1844-1855), duela gutxi argitaratua (2006). Aitor-en (euskaldunen lehen aita) istorio edo legenda asmatu edo sortu zuen.\nAriel-en euskarazko anaia bizkia ere sortu zuen 1848an, Iraultzaren gerizapean: Uskal-Herriko Gaseta, lehen euskal kazeta; bi ale baizik ez zituen jalgiarazi. Izan ere, urte haietan iraultza eta askatasun haizeak zebiltzan Europa osoan. Xaho bereziki laborariei zuzentzen zaie, kargudun eta funtzionariak dituztela etsai erakutsi nahiz. Errepublika ere kritikatzen du ezkerretik, eta karlismoarekiko haustura aldarrikatzen du. 1851ean L. Napoleon Bonapartek, estatu kolpea emanez, prentsa askatasunari ere eman zion, eta Xahok erbesteko bide hartu behar izan zuen.\nAzti-begia saiakera (Paris, 1834), frantsesera itzulia (1840) kosmogonia filosofikoaren esparruko saiakera da. Xahok kristau eta ekialdeko alegoria eta sinboloak (Uholdea, Sugea, Kristo, Bildotsa etab.) argitu nahi ditu, aztien argibide izateko. Horretarako mintzaira metaforikoa darabil, irudi nagusiena haritza izanik (1851ean azalduko du Errepublikaren sinboloa dela eta hiru adarduna, hots, askatasunaren, berdintasunaren eta anaitasunaren irudia). Xahoren euskarazko testu gehienak Urkizuk berrargitaratu ditu (Azti-begia eta beste izkribu zenbait, 1992). Haren euskara zubereran oinarritua eta bere gisara batutakoa da; kazeta-lanetan prediku erretorikoa da harena, beti indartsua.\nVoyage en Navarre pendant l'insurrection des Basques argitara zuen (Paris, 1836), gaztelera eta alemanierara itzuli zena. Les études grammaticales sur la langue euskarienne (Paris, 1836), D'Abbadierekin batera egina, konparatismoaren joerakoa da. Bere lan nagusia, hiztegia, amaitu gabe utzi zuen.


"Jenderik gabe ez dago sozialismorik"\nMarta Harnecker Txilen sortu zen, Austriako etorkin familia batean. Autore marxista-leninista garrantzitsu honek etengabe aztertu du langile mugimenduaren eta ezkerraren bilakaera. Dani Blanco\nEzinbestean. Ezkerra ez dago gobernatzera ohituta, gobernura iritsi arte ez du gobernatzeko politikarik hausnartu. Horregatik gaude trantsizio betean, eta trantsizioak beti dira gatazkatsuak. Jendeak mundua goizetik gauera aldatu litekeela uste du, baina hori ezinezkoa da. Ezer baino lehen, aurreko sistemaren arau instituzionalak aldatu behar dira, baina batzuetan indar harremanek ez dizute uzten, eta hori gaizki kudeatzeak legegintzaldi erreakzionario bat ekar dezake. Horregatik, etengabe saiatu behar da aldaketa haizea sortzen, bidera ateratzen diren traba oro gainditzen, eta horretarako jendeari uneoro egoera zein den azaldu behar zaio. Agintari anitz, arazoekin izututa, ez dira bulegotik irteten, arazoak komunikatzea ahultasun seinale delakoan, baina alderantziz da. Herriaren borondatea ezin asetzeak dakarren angustia herriarekin konpartitzeak ontzi bereko bihurtzen ditu denak, eta hori baino aldaketa haize indartsuagorik ez dago.\nManuel Piñeiro Kubako segurtasun indarren burua zenaren emazte izan zinen, Chávezen aholkulari ere bai. Boterearen arriskuak zeure begiz ikusi dituzu.\nGobernatzen ari den ororentzat giltzarria da “oparien” gaia. Horren aurkako politikak sistematizatu behar dira eta garden jokatu. Jendeak ez badaki “opari” horiekin zer egiten den, zertarako onartzen edo zergatik ukatzen diren, errezeloak sortu eta ezberdintasun sozialak areagotzen dira. Bestalde, agintarien familiak arazo bat dira. Agintari anitz errudun sentitzen dira ez dietelako ahaideei behar besteko denborarik eskaintzen, eta konpentsatzeko egun batean auto ofiziala uzten diete; hasieran larunbat batez, gero larunbatero, eta azkenean... Kasu boterearen parafernaliarekin! Gobernatzeak usteltzen duela dio errefrauak, eta ezkerrari horren aurkako segurtasun uhalak eraikitzea dagokio. Agintari bakoitzak izan behar du alertan jarriko duen nukleo bat, ez bakarrik saldukeria ekiditeko, bere jokabide oro aztertu, zaindu eta bideratzeko baizik. Ezinbestekoa da gure hitzen eta ekintzen arteko koherentzia. Boterera behin baino gehiagotan heldu liteke, baina sinesgarritasuna behin galtzen da.\nHori da ezkerra berreraikitzeko funtsezko oinarrietako bat?\nLuzaz uste izan dugu gutxiengo aktibo batek boterea hartzea nahikoa zela jendartea eraldatzeko. Gehiengoaren babesik gabe, ordea, ezin zaiola egitasmo bati eutsi ahantzita ibili gara. Hala, hegemonia irabaztea dagokigu, jendearen buru bihotzak konkistatzea: jenderik gabe ez dago sozialismorik. Konbentzitzeko jendarte eredu alternatiboa argi izan behar dugu, baina batez ere, proiektu horrekin bat datozen jarrerak landu. Bestalde, ezin dugu etengabe mundua, haizea eta medioak aurka dauzkagula madarikatu. Agian, gu gara gure gizarte-eredua behar bezain ongi azaltzeko gai ez garenak. Nik garbi daukat objektiboki egitasmo bolibarianoak Hego Amerikaren %85 harrapatu beharko lukeela, baina bozka-kutxetatik ateratzen den indar harremana beste bat da. Ondorioz, jarrera aldatzea dagokigu, eta gure estiloa sortzea. Eskuineko eta ezkerreko agintarien diskurtso eta estiloak hain antzekoak izateak eszeptizismo izugarria sortzen du. Hori da Hego Amerikan gainditzen ari garena. Azkenik, hitza bete behar dugu, efizienteak izan. Jendeak emaitzak exijitzen ditu, eta obra bat agindu badugu aitzakiek ez dute balio. Askotan, ezkerrak debate zerutiarrak hobetsi ditu, baina jendeak efizientzia nahi du.\nEzkerrak aginte organo kolektiboak behar lituzkeela adierazi duzu maiz, baina boterera iritsi direnak lider karismatikoak izan dira. Zer da, debate zerutiarra ala efizientzia kontua?\nNik bat egiten dut liderrak ezinbestekoak diren ideiarekin. Neoliberalismoak fragmentazio soziala sustatzen du. Ez zaio axola talde ttiki ezberdin anitz egotea, artikulatzen direnean ikusten du arriskua. Hala, fragmentazio horri aurre egiteko behar-beharrezkoa da subjektu zatitu horiek bilduko dituen lider bat. Alabaina, lider horiek ulertu behar dute euren papera zuzendaritza kolektiboak ahalbidetzeko baldintzak ereitea dela, mugimenduen autonomia garatzea, eta erakunde parte-hartzaileak egikaritzea. Herritarren protagonismoa behar dugu. Horregatik, lider ona ez da botereari kosta ahala kosta eusten diona, etengabe bera desagertzeko baldintzak sortzen ari dena baizik. Sarritan pentsatu dut Chávezek bere heriotza data jakin izan balu askoz gehiago landuko zukeela ikuspegi kolektibo hori. Baina ez da erraza, gizarte eraldaketek epe luzeko ikusmoldea eskatzen baitute, eta arau politikoek epe laburrera pentsatzen baizik ez dute uzten.\nTxilen sortu zen Austriako etorkin familia batean. Autore marxista-leninista garrantzitsu honek etengabe aztertu du langile mugimenduaren eta ezkerraren bilakaera. Louis Althusser filosofo frantsesaren dizipulu, Hego Amerikako eta munduko ezkertiar anitzengan eragin handia izan zuen Los conceptos elementales del materialismo histórico liburuaren idazlea da, beste askoren artean. Hego Amerikako ezkerraren dibulgatzaile nekagaitz, Manuel Piñeiro Kubako segurtasun indarren buru zenaren bikote izan zen, baita Chávezen aholkulari ere 2002tik 2006ra.\n“Nik ere ez nuen espero Chávezen heriotzean Venezuelako herriak izan duen erreakzio eredugarria. Garbi dago urte gutxitan herri hori izugarri heldu dela. Geroz eta argiago dute norabidea zein den: fronte bakar eta zabala eratu, antolatuz aurrera egin eta aurrera eginez antolatu. Alabaina, ez da erraza pertsonak egun batetik bestera transformatzea, baina guretzat, Hego Amerikan, Venezuela ezinbestekoa da”.\nKanal hauetan artxibatua: Amerika | Ekonomia soziala | Venezuela | Kuba


Zer da blockchain delakoa? Programatzaileak ez direnentzat azalduko dugu — LABORAL Kutxa\n21 azaroa, 2019 | argitaratuta LABORAL Kutxa\nAzken aldian nork ez ditu entzun blockchain, kriptodiruak, bitcoin edo datu-meatzaritza bezalako kontzeptuak? Gero eta ohikoagoak bihurtu dira, baina, horietara ohitu arren, baliteke zer diren edo ekonomian nola aplikatzen diren ez jakitea. Hemen sarrera txiki bat egingo dugu gai horretan jantziak ez direnak eguneratu daitezen.\n“Blokeen kateak” blockchain sareko erabiltzaileen artean informazioaren trukeak erregistratzen dituzten datu-base handiak dira. Erregistroak lotuta daude (horregatik, kate bat da) eta enkriptatuta. Truke bat egitean, sareko hainbat erabiltzaile hori egiaztatzeaz eta baliozkotzeaz arduratzen dira. Modu horretan, dagokion blokea sareko erabiltzaileen artean banatuta dagoen bloke-katean erregistratzen da.\nBlokeen kateak soilik adostasun orokorrarekin eguneratu daitezkeenez, partekaturiko datu-basea sortzea lortzen da, inork kontrol nagusia izan gabe. Datu-basean norbaitek aldaketa bat egitea nahi badu, ez du balio haren kopian egiteak, baizik eta aldaketa kopia guztietan egin beharko luke, baina hori birtualki ezinezkoa da, datuak zifratu egiten direlako eta sinkronizazio automatikoko mekanismoak dituztelako.\nBlockchain ekonomian: kritodiruak\nNahiz eta Bitcoin kriptodiru ezagunena izan, ez da bakarra. Gaur egun, 1.500 baino gehiago aurki daitezke, zenbaki zehatza ematea zaila den arren dibisa berrienen hegakortasuna medio.\nKriptodiru bakoitzaren funtzionamendua antzekoa da. Denek blockchain teknologia erabiltzen dute. Erregistratzen dituzten informazio-trukeak transakzio ekonomikoak dira. Informazio-blokeek gaitasun mugatua dutenez, horietako batek jada transakzio gehiago onartzen ez dituenean, baliozkotu egin behar da. Prozesu horretan datu-meatzaritza egiten da.\nMeatzariak sarera konektaturiko ekipoak dira, blokeak baliozkotzeko prozesamendu-gaitasuna eskaintzen dutenak. Baliozkotzeko, denbora eta elektrizitatea eskatzen duten zenbait kalkulu konplexu egin behar dira. Funtsean, blokea etengabe erregistratuta geratu behar du katean, eta ezingo da aldatu harekin loturiko gainerako blokeak aldatu gabe.\nMeatzariek transakzio bat jasotzen dutenean, bi egiaztapen egiten dituzte blokeen katea kontsultatuta: batetik, kontu hartzaileak aurretik transakzio hori ez jaso izana baliozkotzen da, eta, bestetik, kontu horrek bidalitako zenbatekoa oraindik ez gastatu izana egiaztatzen da. Horretarako, transakzioek gako pribatu bat eduki behar dute. Meatzari batek blokea baliozkotzea lortzen duenean, horren ordez, ordainsaria jasotzen du kriptodirutan.\nEkonomia errealean gero eta gehiago erabiltzen dira kriptodiruak. Gaur egun, bitcoins-ekin eskura daitezke produktu eta zerbitzuak, kriptodirutan ordainketak egitera bideratutako zordunketa-txartela badago, badira Amazonen kriptodirutan erosteko plataformak, mugikorraren bidez ordaintzeko pasarelak, eta kriptodirutan ordaintzea onartzen duten establezimenduak ere ugaritzen ari dira.


EUSKADI.-Lanonima Imperial taldeak bere 20. urteurrena ospatuko du Bilboko Arriagan egingo den mundu mailako estreinaldi batekin\nLanonima Imperial dantza konpainiak bere 20. urtemuga ospatuko du Bilboko Arriaga Antzokian egingo den mundu mailako estreinaldi batekin. Euripidesen Bakanteak tragedia greziarrean oinarritua, eta mugimendua, melodia eta irudia uztartuz, A la nit ferida pel raig (Izpiak zauritutako gauean) --Arriaga Antzokiaren eta Mercat de les\nflorsen arteko ekoizpena-- estreinatuko da mundu mailan antzoki bilbotarrean azaroaren 2 eta 3an (20,30etan hasita); Bartzelonako Mercat de les florsera joango da gero, azaroaren 23tik 26ra bitartean.\nJuan Carlos Garcia bilbotarraren zuzendaritzapean, Lanonima Imperial dantza konpainia katalanak bere 20. urtemuga ospatuko du vaudevilletik gertu dagoen teatraltasunetik tragediaren eta\nerrituaren mundura egindako bisita batekin. Komikiaren unibertsotik sortuak diruditen pertsonaien eta koreografia azkar eta neurrigabearen konbinazioak, elementu arkaiko eta futuristak elkartzen dituen eszenaratzearekin batera, begirada berezia sortzen dute, surrealismoaren eta poparen artean dagoena.\nGarcia Akelarre konpainiarekin hasi zen antzerkiaren munduan. Dantza modernoan eta klasikoan trebatu zen Bartzelona, Frantzia eta New Yorkeko hainbat zentrotan, eta 1986an Lanonima Imperial sortu zuen.\nZuzendari bilbotarra bere belaunaldiko koreografo bikainenetako bat dela aitortu du kritikak eta lan koreografikoagatik zein ibilbideagatik saritu izan dute. Besteak beste, Ciutat de Barcelona, Zagreb Hiria Sari Nagusia, epaimahaiaren eta publikoaren Susan Dellal saria (Tel Aviv, Israel) edota Premi Nacional de Danza de Catalunya eskuratu ditu.\nA la nit ferida pel raig obrak Euripidesen Bakanteak tragedia greziarra du abiapuntutzat eta bere argumentua Dionisos jainkoaren eta Tebaseko hiria gobernatzen duen eta jainkoaren jatorri jainkozkoa ukatu eta bere errituak debekatzen dituen Penteo tiranoaren arteko liskarrari buruzkoa da.\nPenteok jainkoa eta bakanteak (Dionisosen omenezko errituak egiten zituzten Tebaseko emakumeak) zelatatzea erabakitzen du, baina harrapatu eta laurdenkatu egin zuten jainkoaren jarraitzaileek. Horien artean Penteo beraren ama dago. Penteoren amak kordea berreskuratu eta semea ezagutzen duenean, damutu egiten da egindako ezbeharraz.\nTragedia horren bertsio askea da A la nit ferida pel raig. Sei\ndantzarik interpretatzen dute: Nicolaas Marckmann, Anna Roblas, Jordi Vilaseca, Virginia Gimeno, Iris Heitzinger eta Yester Mulensek. Obrak eduki poetiko altuko indar oniriko handia du, Jose Mencheroren eszenografiaren eta talde erakusten dituzten Lawrence Wallen multimedia artista australiarraren.\n1986an sortua, Lanomina Imperial konpainiak jasotako sarien artean daude Kataluniako Dantza Sari Nazionala (2000) edota Bartzelona Hiria Saria (1992). 20 urteko ibilbidean Europako 20 herrialdetan lan egin du, Brasil, Mexiko, Venezuela, Kolonbia, Israel eta Kanadan aritzeaz gain.\nAzken urteotako bere lanik azpimarragarrienak dira Liturgia de somni i foc (2000), Prometeoren mitoan oinarritutakoa; Scala1: Infinito (2002), joera futuristakoa; Orfeu (2003); eta Orfeu Concert (2004), flamenko musikariekin, dantza hindu eta flamenkoarekin, eta Custo Barcelonak diseinatutako jantziekin. Azken koreografia Cosa dhomes (2005) izan zen.


Zero Zabor taldeak Jasangarritasun Azoka antolatu du astebururako | Zarauzko Hitza\n2011/05/18\tBestelakoak, Ekitaldiak, Gizartea, Ingurumena\tNork Zarauzko Hitza Zarauzko Zero Zabor taldeak Uztaro kooperatibaren laguntzarekin Jasangarritasun Azoka antolatu du larunbaterako, hilak 21. Zaro Zabor filosofiara gerturatzeko asmoz, pentsamendu horrekin bat egiten duten hainbat txoko eta ekintza prestatuko dituzte Lege Zaharren enparantzan, 11:00etatik 13:00etara bitartean.\nBertaratzen direnek, besteak beste, hondakinen gestioa landu ahal izango dsute Konposta eta Erosketa eta Zaborrak aztertzeko guneetan. Halaber, Adituen txokoa ere izango dute. Ainhoa Iraola Zero Zabor taldeko kideak adierazi duenez, bertan atez ateko bilketan eta erraustegian adituak diren pertsonek herritarren zalantzak argituko dituzte.\nHorrez gain, Doako txokoa ere prestatuko dute antolatzaileek, eta herritarrek eremu horretan “behar ez dituzten gauzak behar dituztenen truke jasotzeko aukera izango dute”.\nUztaro kooperatibak azoka antolatzen lagundu du, eta horiek ere izango dute euren txokoa, “autogestioan eta agroekologian” oinarritutako eredua plazaratuko baitute. Halaber, haurrek ere izango dute zer ikasirik azokan, kontsumo eredu jasangarrian oinarritutako jolas eta tailerrak egingo baitituzte.\nEstreineko aldiz egingo dute azoka Zarautzen, baina Zarauzko Zero Zabor taldeko kideek adierazi dutenez, hurrengo urteetan ere antolatzen jarraitzeko asmoa dute.\nEtiketak: Azoka, Jasangarritasun, Zarautz Zero Zabor Logging In...\tProfile cancel\nBerriketan.info Viewing item 1 to 5 (of 5 items) Lea-Artibai eta Mutrikuko Hitza wrote a new post, MunduMOB ekimenak jendetza batu du Mutrikuko Xiri parkean, on the site Lea-Artibai eta Mutrikuko Hitza 47 minutes ago\n20:00etan zegoen jarrita hitzordua eta zertxobait beranduago hasi da ekimena. Aurretik entsegua egin dute herritarrek. Behin ekimenari hasiera emateko ordua heldu denean, antolatzaileek Mundumob ekimenaren Lea-Artibai eta Mutrikuko Hitza wrote a new post, Llodion hildako emakumearen hilketa salatu dute Lea-Artibain eta Mutrikun, on the site Lea-Artibai eta Mutrikuko Hitza 1 hour, 53 minutes ago\nElkarretaratzeak egin dira Ondarroan, Lekeiton, Markina-Xemeinen eta Mutrikun, besteak beste. Ondarroan 70 bat herritar batu dira Alamedan, 19:00etan. Mutrikun Goiko berria wrote a new post, Ustez Urbiakoa zen basurdeen bideoa Europa ekialdean hartutakoa da, on the site Berria albisteak 5 hours, 31 minutes ago\nEHNEk basurdeen ugalketa kontrolatzeko "neurri eraginkorrak" eskatu dizkio Gipuzkoako Aldundiari, eta, ugalketaren erakusgarri, bideo bat bidali du, Urbian udazkenean grabatutakoa zelakoan. Bideoa, ordea, Europa berria wrote a new post, Sindikatuen esanetan, erantzun handia ari da izaten Gipuzkoako metalgintzako greba, on the site Berria albisteak 5 hours, 45 minutes ago\nLABen arabera, langileen %85ek bat egin dute lanuztearekin, eta Tolosaldean eta Urola Kostan ari da izaten eraginik handiena. LAB eta ELA sindikatuen goizeko protestak jendetsuak izan dira. Arratsaldean hainbat Aitor Manterola posted an update in the group Futbolsofatzen 5 hours, 53 minutes ago


naiz: Iritzia | Opinión - Presoak Euskal Herrira\nPresoak Euskal Herrira\n« argi izan behar dugu «Euskal Presoak Euskal Herrira!» ez dela aldarri hutsa, borroka esparru baizik, denon artean eraiki eta landu beharreko esparrua, nork bere borroka eremutik.»\nEPPK izenekoa militantez osaturiko kolektiboa da. Horregatik, eta denak kalera doazen bitartean, lortu beharreko lehenengo urratsa da Euskal Herrira ekartzea. Prozesuak hala eskatzen digu. Euskal Herrian egonez gero, gainera, euren senide zein lagunei zamaren zati handi bat kenduko litzaieke gainetik. Oker geundeke, aldiz, pentsatuko bagenu Euskal Herrira ekartzeko arrazoiak soilik humanoak-edo direla. Kolektibo mili- tante batez ari gara eta askapen prozesuak militante horien beharra du. Hartara, egunero egiten duen ekarpen politikoa are aberasgarriago suertatuko litzateke eta bere mintzaideen papera erraztuko litzateke.\nIzan ere, Euskal Herrian egon behar dutela diogun bezalaxe, azpimarratzekoa da ere Kolektiboa ez dela une hori noiz helduko zain gelditu eta prozesuari bere ekarpenak eskaintzen ari da. Etengabe. Espetxearen errealitateari segundo bakar batez erreparatu dion edonor berehala ohartuko zen EPPK-ren ekarpenaren balioaz, jartzen dizkioten muga zein traba guztien gainetik maila politiko izugarria emateko gai dela erakutsi baitu. Zinez miresgarria. Salbuespen legedia eta horren argitan diseinaturiko estrategia errepresiboa pairatzen ditu Kolektiboak egunero: bere komunikazio guztiak interbenitu eta murriztu egiten dizkiote, harreman normalizaturik mantentzen ez diote uzten, espetxe barruan ere sakabanatuta egoten dira euskal presoak, bere Mintzaidetza barreiatuta dago...\nGobernuek Kolektiboa zatikatu eta bere baitan/inguruan etsipena hedatzea helburu duten mota guztietako neurriak erabiltzen dituzte. Horregatik, gobernuei dagokie orain mugitzea. Kolektiboaren gainean ezarri duten salbuespen sabaia altxatu egin behar dute, eta bide horretan egin dezaketen eta behar duten lehen urratsa euskal preso guztiak Euskal Herrira ekartzea da. Euskal Herrian egonez gero, berriz, bestelako baldintzetan egongo lirateke bai Kolektiboa... eta bai prozesua bera ere.\nBaina ez gaitezen nahas. Batzuek, era okerrean, blokeoaren ardura Kolektiboaren bizkar jartzen dute eta oraindik gehiago egin beharko lukeela pentsatzen dute. Beste batzuk, era are txarragoan, eskaera zehatzekin etortzen zaizkio, oraingo egoeraren erantzukizuna presoena bailitzan.\nHartara, argi eta garbi esan behar da honako hau: gaurko egoeraren erantzule bakarra gobernuak dira eta horiek dira mugitu behar dutenak. Pilota Gobernu espainolaren eta frantsesaren sabaian dago orain. Alta, ez dira gogoz mugituko eta horregatik diogu denon artean mugiarazi behar ditugula. Honek eskatzen du Kolektiboaren erabakiak, ausardia eta aurrerapausoak mobilizazioez lagundu eta pedagogiaz erraztu ez ezik, eragile guzti-guztiak konprometitu behar ditugula ere zeregin honetan. Hori lortuz gero, hori bai urrats erraldoia izango litzatekeela.\nAurreko artikulutxoren batean, bestalde, aldarri partzialetan murgildurik indarrak barreiatzeko arriskuan legokeela nioen. Bada, «Euskal presoak Euskal Herrira!» aldarrikatzea arrisku hori gainditzeko baliagarria delakoan nago. Noski, aldi berean gaixo larrien auzia nolabaiteko «SOS» eremura eraman beharko genuke eta aukera zein zirrikitu juridiko guztiez baliatu. Honekin batera, 197/06 doktrinaren pean dauden presoen askatasuna aldarrikatu beharra dago. Gobernu espainola, bistan da, prest dago giza eskubideak zapuzteko bidean edozer egiteko: ikusi besterik ez dago nola egiten dion muzin Estrasburgoko ebazpenari eta, denbora joan bitartean, dagoeneko kalean egon behar luketen presoek burdinen atzean jarraitzen dutela. Estatua burutzen ari den gerra estrategia gainditzeko bidean lehenengo urratsa da aipatu presoak gaurdanik kaleratzea, ez besterik.\nIldo beretik, argi izan behar dugu «Euskal Presoak Euskal Herrira!» ez dela aldarri hutsa, borroka esparru baizik, denon artean eraiki eta landu beharreko esparrua, nork bere borroka eremutik. Eta burdinen atzean egon arren, EPPK-k aldarri hori gauzatzeko bidean jartzeko zer edo zer bideratuko du ere, Kolektiboak berak egokitzat joko duen moldea hautatuz. Beti, iparrorratza Euskal Herrira begira eta sakabanaketa amaitzeko gogoz. Amnistiaren bidean eta era dinamikoaz kokatzen den etapa jorratzen, hain zuzen.\nAgian ez dituzte preso guztiak aldi berean Euskal Herriratuko. Beharbada ez dituzte bat-batean ere mugituko. Edozein eratan (duintasunez ordea), herri honek nahi duena presoak Euskal Herriko kaleetan ikustea da, eta egun hori heltzen den bitartean Euskal Herrian egon behar dute. Bada, preso guztiak gerturatzea daitekeen gauza da. Euskal Herriratzearekin denok irabazten dugu. Horregatik, irabazteko, Euskal Herrira ekar ditzatela behingoz!!!


'Lan osasungarriak: erlaxatu ditzagun kargak' europar kanpaina, urrian hasiko da - Albistea | Osalan\n'Lan osasungarriak: erlaxatu ditzagun kargak' europar kanpaina, urrian hasiko da\nEU-OSHAk sustatuta, arreta jarriko du eskeleto-muskuluen arazoen prebentzioan, hori baita nagusitasun handiena daukan gaitzetako bat.\nLaneko Segurtasun eta Osasunerako Europar Agentziak (EU-OSHA) urrian hasiera emango dio ‘Lan osasungarriak: erlaxatu ditzagun kargak’ kanpainari eta horrek 2022ko azarora arte, lanarekin zerikusia daukaten eskeleto-muskuluen arazoen prebentzioa lantzeari (EMG) ekingo dio. Gaitz hauek Europan nagusitasun handiena daukatenetako bat dira.\nLan askotan ohikoa da eskeleto-muskuluetan arazoak izatea, hala nola mugimendu errepikakorrekin, jarrera txarrekin edo zama astunak mugitzearekin zerikusia daukatenak. Orokorrean ez daukate sorburu bakarra eta sarritan, faktore mota ezberdinen emaitza dira: fisikoak, biomekanikoak, antolakuntzakoak eta psikosozialak. Hori dela eta, kanpainak arazoari buruzko ikuspuntu zabala eman nahi du bai eta arazoari aurre egiteko ikuspegi integratua gomendatu eta tresna eta soluzio praktikoak eskaini ere.\nEU-OSHAk ‘Lan osasungarriak’ kanpaina bere mezuak helerazteko erabiltzen du. Azken urteotan, mota horretako kanpaina hauek burutu ditu: ‘Alerta substantzia arriskutsuen aurrean’ (2018-2019), ‘Lan osasungarriak adin guztietan” (2016-2017) eta ‘Kudeatu dezagun estresa’ (2014-2015).\n‘Lan osasungarriak’ kanpainen funtsezko mezua, laneko segurtasuna eta osasuna guztioi dagokigula eta guztioi on egiten digula da. Hori sustatzeko, EU-OSHAk doan eskaintzen ditu tresnak eta gida praktikoak, interesatuta dauden lantokiek beren segurtasun eta osasun kanpainak garatu ahal izateko. Kanpaina bakoitzean ere, bere ‘Sariak Jardunbide Egokiei’ eta ‘Lantoki Osasungarriak Zinematografia-Saria’ ematen ditu.\nLan sorburuko eskeleto-muskuluen arazoak, laneko segurtasun eta osasunari buruzko esparru-zuzentarauaren aplikazio eremuaren barruan daude (LSO) eta arau horren helburua, pertsonak lanarekin orokorrean zerikusia daukaten arriskuetatik babestea da eta ezartzen du, enpresaren erantzunkizuna dela lanpostuan segurtasuna eta osasuna bermatzea.\nBadago EMAekin zerikusia daukaten arrisku batzuei buruzko zuzentarau zehatz batzuk, hala nola eskuzko manipulazioari buruzko Zuzentaraua, ikuste pantailak dauzkaten ekipoei buruzko Zuzentaraua eta bibrazioei buruzko Zuzentaraua. Halaber, lan ekipoen erabilerari buruzko Zuzentarauak horiek erabiltzean gorputzak hartutako jarrerak aztertzen ditu eta ezartzen du enpresek kontuan hartu behar dituztela printzipio ergonomikoak LSOeko gutxienezko eskabideak betetzeko.


M. LOURDES BOLINAGA GARRO\n(Pascual Vitoriaren alarguna)\nArrasaten hil da, 2021eko irailaren 21ean, 91 urte zituela.\nBere oroimenez, azken agurreko hileta-elizkizuna, ASTEAZKENEAN, IRAILAREN 22an, arratsaldeko 18:00etan, SAN JUAN BATAIATZAILEAren parroki-elizan izango da. Etorriko zaretenoi, bihotzez aurrez eskerrak familiaren izenean.\nOharra: Familiak Arrasate Tanatorioan hartuko zaituzte, ASTEZKENEAN, 11:00etatik 13:00etara eta 16:00etatik 17:30era bitartean. Beilatokian eta elizan musukoa derrigorrezkoa da. Edukierak mugatuak daude.\nArrasaten, 2021eko irailaren 21ean\n← NATALIA GARCÍA FERNÁNDEZ\nPAULA BARRUTIA ELORZA →


eTA Kanadako Bisa Norvegiako Herritarrentzat\nKanadako Visa Norvegiatik\nKanadako Visa Norvegiako herritarrentzat\nEskatu Canada Visa Norvegiatik\nNorvegiako herritarrek ahal dute eskatu Kanadan eTA\nNorvegia Kanadako eTA programaren aurkezpen kidea zen\nNorvegiako herritarrek sarrera azkarra dute Kanadako eTA programa erabiliz\nNorvegiako herritarrek eTA eska dezakete linean\nNorvegiako herritarrek Kanadako eTA bisa eskatu behar dute Kanadan sartzeko 90 eguneko bisitaldietarako, turismo, negozio, garraio edo mediku helburuetarako. Norvegiatik datorren eTA Canada Visa ez da aukerakoa, baina a derrigorrezko betekizuna Norvegiako herritar guztientzat herrialdera bidaiatzea egonaldi laburrak egiteko. Kanadara bidaiatu aurretik, bidaiariak ziurtatu behar du pasaportearen baliozkotasuna espero den irteera data baino gutxienez hiru hilabete lehenago dagoela.\nNola eska dezaket Norvegiatik Canada Visa?\nNorvegiako herritarrentzako Kanadako Bisa eskaera orria online hori bost (5) minututan burutu daiteke. Beharrezkoa da eskatzaileek pasaportearen orrian, datu pertsonalak, harremanetarako datuak, posta elektronikoa eta helbidea eta laneko datuak, hala nola, informazioa sartzea. Eskatzaileak osasun ona izan behar du eta ez du aurrekari penalik izan behar.\nNorvegiako herritarrentzako Canada Visa linean eska daiteke webgune honetan eta Canada Visa Online jaso dezakete posta elektronikoz. Prozesua oso errazagoa da Norvegiako herritarrentzat. Baldintza bakarra posta elektronikoko ID bat, kreditu/zordunketa-txartel bat 1 dibisetako batean edo Paypal izatea da.\nTasak ordaindu ondoren, eTA eskaeraren tramitazioa hasiko da. Kanadako eTA posta elektroniko bidez bidaltzen da. Norvegiako herritarrentzako Canada Visa posta elektroniko bidez bidaliko da, lineako eskaera inprimakia beharrezko informazioarekin bete ondoren eta lineako kreditu txartelaren ordainketa egiaztatu ondoren. Egoera oso bakanetan, dokumentazio osagarria behar bada, eskatzailea harremanetan jarriko da Canada eTA onartu aurretik.\nKanadako Visa-ren baldintzak Norvegiako herritarrentzat\nKanadan sartzeko, Norvegiako herritarrek baliozko bidaia dokumentua edo pasaportea beharko dute Kanada eTA eskatzeko. Nazionalitate osagarria duten pasaportea duten Norvegiako herritarrek ziurtatu behar dute bidaiatuko duten pasaportearekin egiten dutela eskaera, Kanadako eTA eskaera egin zen unean aipatutako pasaportearekin lotuko baita. Ez da inolako dokumenturik inprimatu edo aurkeztu beharrik aireportuan, eTA Kanadako Immigrazio sisteman pasaportearen aurka elektronikoki gordetzen baita.\nEskatzaileek ere egingo dute baliozko kreditu edo zordunketa txartela edo PayPal kontua behar duzu Kanadako eTA ordaintzeko. Norvegiako herritarrek ere eman behar dute baliozko helbide elektronikoa, Kanadako eTA beren sarrera ontzian jasotzeko. Zure erantzukizuna izango da sartutako datu guztiak arretaz egiaztatzea, Kanadako Bidaia Elektronikoko Agintaritzarekin (eTA) arazorik izan ez dadin; bestela, Kanadako beste eTA bat eskatu beharko duzu.\nZenbat denbora egon daiteke Norvegiako herritarrak Canada Visa Online-n?\nNorvegiako herritarraren irteera datak 90 eguneko epean izan behar du. Norvegiako pasaportearen titularrek Kanadako Bidaia Elektronikoko Agintaritza (Canada eTA) eskuratu behar dute, egun batetik bestera 1 egunera arte. Norvegiako herritarrek iraupen luzeagoz geratzeko asmoa badute, orduan dagokion Bisa eskatu beharko lukete beren egoeraren arabera. Kanadako eTAk 90 urte balio du. Norvegiako herritarrek hainbat aldiz sar dezakete Kanadako eTAren bost (5) urteko indarraldian.\nNorvegiar herritarrentzako egin beharreko gauzak eta toki interesgarriak\nLower Bay geltokia, Toronto, Ontario\nNorvegiako Errege Enbaxada Kanadan\n+ 1 613--238 6571-\n+ 1 613--238 2765-


Mundukidek lehen programa ireki du Kolonbian eta seigarrena Mozanbiken — TUlankide MONDRAGON\nMundukidek 15 baino gehiago daramatza Mozanbikeko Niassa eta Cabo Delgadoko landa eremuetan bertako nekazarien gaitasun ekonomikoak sustatzen. Urte guzti hauetako lanari esker, milaka eta milaka nekazariri beraien egoera ekonomikoa hobetzen lagundi die eta ondorioz beraien beharrei erantzuten, hala nola jaki, osasun, hezkuntza…\nMitande, Mandimbako distrituan kokatuta dagoen hiri bat da. Mandimba, Marrupa eta Majune bezala Niassa probintzian dago.\nMartxan jartzen den seigarren programa honen bitartez, parte-hartzaileek erabakitzen dute noiz eta zein ekoizpenetan parte hartu nahi duten. Programak, trabatzaileen bidez asistentzia tekniko eman eta behar duten materiala eskaintzen die baina lana eta inbertsioa parte-hartzaileek egiten dute.\nKolonbiako Nariño programaren hasiera\nProiektuaren helburua, Pasto hiriburuko (Nariño departamentua) zabor birziklatzaileak diren 655 (119 gizon / 456 emakume) pertsonek osatzen dituzten elkarte eta kooperatibetako antolakuntza politikan eta prozesu giza-ekonomikoen indartze arloetan laguntzea da.\nIngurugiroari eta komunitateari egiten dioten ekarpena kontutan izanda, gizatalde ahula eta gizarteagatik estigmatizatua dago, politika artikulazio txikiarekin eta lan eta bizi-baldintza eskasekin.\nProiektuak hiru lan ildo hauek ditu:\nPopulazio birziklatzailea trebatu eta formatu gaitasun politiko-normatiboan eta tekniko-profesionalean, Kolonbiako hiri hondakin solidoen legegintza berrira moldatzeko.\nBazkideei asistentzia teknikoa eta formazioa (25 emakume eta 10 gizon) eta Cooperativa Coemprender-eko 3 langile (2 emakume eta gizon bat).\nSareen bitartez birziklatzailea den populazioa politikoki artikulatu, kolektibo kohesionatu bezala lan egiteko eta hondakinen gestioan eta aprobetxamenduan erabakiak hartzeko gaitasuna duten aktore publiko-pribatuengan eragiteko. Eta era berean, biztanleria birziklapenaren kulturaren inguruan sentsibilizatzea.


EAJ-PNV Gipuzkoako Batzar Nagusiak: EAJ-PNV-REN USTEZ, LARRAITZ UGARTE FORU DIPUTATUAK EZ DU BERMATZEN GIPUZKOAKO ERREPIDEEN ERABILTZAILEEN SEGURTASUNA\nEAJ-PNV-REN USTEZ, LARRAITZ UGARTE FORU DIPUTATUAK EZ DU BERMATZEN GIPUZKOAKO ERREPIDEEN ERABILTZAILEEN SEGURTASUNA\nBatzarkide jeltzale Aintzane Oiarbidek adierazi du, EAJ-PNVk zalantza handiak dituela, izan ere, Foru Aldundiaren eta Bidelanen arteko akordioa errepideetako mantentze-lanetarako kostua gutxitzen du eta ez du bermatzen errepideen erabiltzaileen segurtasuna. Eta, hori, oso larria izango litzateke”.\nMugikortasun eta Bide Azpiegituretako foru diputatu Larraitz Ugarte Gipuzkoako Batzar Nagusietako Mugikortasun batzordean agertu da gaur goizean, eta bertan, Bidelan eta Gipuzkoako Foru Aldundiaren arteko akordioa azaldu du. EAJ-PNVren batzarkide Aintzane Oiarbidek Larraitz Ugarteri honakoa eskatu dio: “Batzarkide-taldeak ez zentsuratzeko eta dokumentuak ikusten uzteko. Izan ere, foru diputatuak zentsura hori erabiltzen du datuak ezkutatzeko eta manipulatzeko. Eta, horrenbestez, bere hitzak ez dira sinesgarriak eta agerian uzten du bere gardentasun falta”.\nHorren harira, Oiarbidek adierazi du, Larraitz Ugartek ez diela Bidelanen eta Gipuzkoako Foru Aldundiaren arteko akordioa eman ez batzarkide-taldeei ez Bidegi sozietate publikoko administrazio kontseiluko kideei. Hortaz, EAJ-PNVren batzarkideak segidakoa gogorarazi dio: “Politikan edozer gauzak ez du balio. Beraz, Larraitz Ugarteri eskatzen diogu, gehiago ez manipulatzeko eta talde guztiei akordioa eta txostenak bidaltzeko, betiere, txosten horiek aztertzeko aukera izateko”.\nEra berean, Aintzane Oiarbidek Foru Aldundiak Bidelanen kontratua kaltegarria izendatzeko prozesuari buruz hitz egin du eta honakoa salatu du: “Mugikortasun eta Bide Azpiegituretako foru diputatuak ez du azaldu zertan den Bidelanen kontratua kaltegarritzat jotzeko prozesua. Dagoeneko ez al da kaltegarria? Zergatik ez du epaitegietan prozesua amaieraraino eraman? Behin eta berriro eskatu izan diogu Larraitz Ugarteri kontratua kaltegarritzat jotzeko zuzenbide-txostena emateko, baina ez digu kasurik egin eta, ondorioz, bere jarrera ez da gardena izan. Gainera, Larraitz Ugartek berak esan du Bidelanek kontratua kaltegarria dela onartu duela, baina ez du zehaztu Bidelanekin lortutako akordioan onarpen hori agertzen den ala ez – gogoan izan, gainera, batzarkide-taldeek ezin izan dugula txosten hori irakurri, izan ere, foru diputatuak ez digu eman –“.\nAintzane Oiaribidek, halaber, segidakoa salatu du: “Mugikortasun eta Bide Azpiegituretako foru diputatuak azaldu dituen diru-kontuak ez ditugu ulertzen. Larraitz Ugartek esan du Gipuzkoako Foru Aldundiak 46,7 milioi euro fakturatuko dituela eta hori Bidelanek fakturatzen duena baino kopuru handiagoa da. Zer esan nahi du horrek, Bidelan dirua galtzen ari dela? Nork sinistuko du enpresa batek lanean jardungo duela irabazirik lortu gabe?”. Hortaz, Oiarbidek Larraitz Ugarteri eskatu dio, akordioaren arabera azaltzeko non gutxitzen den Bidelanen gastua. Baldin eta Larraitz Ugartek langile kopurua edo mantentze-lanetarako gastua gutxituko balitu, jarrera arduragabea izango luke. Eta, horrenbestez, EAJ-PNVk zalantza handiak ditu errepideen erabiltzaileen sergurtasunari buruz, izan ere erabiltzaileen segurtasuna ez bermatzea oso larria izango litzateke”.\nAzkenik, EAJ-PNVren batzarkideak Larraitz Ugarteri eskatu dio, gezurrak esateari uzteko bere kudeaketak porrot egin duela ezkutatzeko eta, era berean, batzarkide taldeei zentsurarik gabe bidaltzeko akordioari buruzko txostenak eta dokumentuak.


Urola-Plazaolako atletak oso txukun Basaurin – Urola Triatloi Kluba\nUrola-Plazaolako atletak oso txukun Basaurin\nPosted by admin on 2012/03/20 2016/09/19\nHerenegun, hilak 18, ospatu zen Basauriko Duatloia, sprint distantzian. Goizeko 11:00etatik aurrera jokatu zen duatloi hau. 150 parte-hartzaile izan ziren irteera puntuan eta Urola-Plazaolako zazpi duatletak parte hartu zuten bertan. Parte hartzaileek korrika 6,2 km, bizikletan 20 km eta amaitzeko, berriro ere lasterka, 2,9 km osatu behar izan zituzten.\nAnder Aguirre izan zen nagusi gizonezkoetan eta Saioa Olite emakumezkoetan. Gureei dagokienez, gizonezkoetan, Josetxo Mujika izan zen lehen taldekidea, 15.postuan. Bere atzetik sailkatu ziren Ivan Gonzalez, 25., Joseba Alberdi, 46., Iñaki Etxaniz, 57., Raul Montiel, 62. eta Raimundo Diaz, 92. Emaitza hauekin 4. amaitu zuten taldekako sailkapenean, podiumeko azken koskatik bi minutu eskasera. Lorena Hernandez 8. helmugaratu zen emakumezkoetan. Bere kategorian, berriz, beterano II mailan, garaipen berri bat erdietsi zuen Josetxo Mujikak.\nTaldekideen jardun oparoa\nDenboraldi honetan euskal zirkuituan jokaturiko 6 duatloietan dagoeneko hogei kide badira batean eta bestean parte hartu dutenak.\nDatorren asteburuan hiru proba jokatuko dira. Larunbatean, hilak 24, Ermuko III. esprint duatloia eta Altsasuko duatloiak eta igandean, berriz, Amorebieta-Etxanoko Duatloia. Ermuan eta Altsasun esprint distantzia (5 km-20 km-2,5 km eta 5 km-22 km-2,5 km) osatu beharko dute partaideek eta Zornotzan, berriz, distantzia motza (10 km-35 km-5 km).\nPrevious Post UROLA-PLAZAOLAKO ATLETAK OÑATIKO XXI. DUATLOIAN\nNext Post Hiru duatloi asteburuan


Erresidentzietako greba eta zainketaren krisia - andra.eus\nErresidentzietako greba eta zainketaren krisia\nMertxe Arratibel7 maiatza, 20190\nGipuzkoako erresidentzietako langileak greban daude apirilaren 26tik maiatzaren 10era lan baldintzak eta nagusiei ematen dieten arreta hobetzearen alde. 2018ko irailean hasi zituzten aldizkako mobilizazioak, ELA sindikatuak deituta. Azken txanda hau amaitu ondoren dagoeneko 65 greba egun egingo dituzte eta lan-etenaldietan bidez 2017. urtean, 370 egun ostean, Bizkaiko zahar-egoitzetako langileek lortu zuten garaipena eskuratzea espero dute Gipuzkoakoek ere.\nGainetik begiratuta, borroka sindikala baino ez da Gipuzkoako erresidentzietako langileena, baina apur bat sakonago aztertzen badugu ‘zainketaren krisia’ da gatazka, hau da, emakumeok zainketan jokatzen dugun papera.\n‘Zainetaren krisia’-ren gakoak\nMugimendu feministan gai horren inguruko eztabaida aspaldikoa da eta oraindik irekita dago. Gakoetako batzuk hauek dira:\n» Zainketa beharrezkoa da bizitza ugaltzeko, erreproduzitzek, eta egun indarrean dagoen eredua krisian dago emakumeen papera gizartean aldatu egin delako. Jaiotza-tasaren jaitsiera ere arazo horren barruan dago.\n» Zehazteke dago zer nolako zainketa eredua behar dugun, zainketaren etika atzerakoia eguneratu egin behar dela kontuan hartuta. Etika zaharkituak feminitatea altruismo eta sakrifizio-espirituarekin identifikatzen ditu. Emakumea, emakume izateko, beste guztiez arduratu behar da bere buruaz ahaztuta. Ideia horretan oinairritzen dira emakumeok egiten ditugun ordaindu gabeko lan ikusezin eta gutxietsiak. Baina hori ez da jasaten dugun kalte bakarra: zainketari eskaintzen diogun denbora geure burua zaintzeari edo garatzeari kentzen diogu.\n» Horren arrean printzipio hau jarzen da: pertsona guztiok zaintza behar dugu, neurri desberdinean, bizitzaren momentu guztietan. Zama hori ez da emakumeongan soilik egon behar.\n» Gainera, autozaintza beharrezkoa da zainketak bermatzeko eta zainketa emakumeon erantzukizuna baino ez bada, guk ezin izango dugu ez autozaintzarako ez besteak zaintzeko behar dugun ahalmena izan.\n» Erakunde publikoek ongizaterako zerbitzu publikoak garatu behar dituzte zaintza lanak emakumeen gain egon ez daitezen, are gehiago Mendetasun Legeak joera hori areagotu duela ikusita. Izan ere, gabezia handiak izan arren, araudi horrek langabezian dauden emakumeei lan mertatutik kanpo dirua irabazteko aukera ematen die eta horrela ohiko rolean atrapatuta geratzeko arriskua handitzen da.\n» Nola zaindu behar gaituzten erabakitzeko eskubidea daukagu eta zainketa horiek duin eta kalitatezkoak izan behar dira.\n» Momentuz ez dago zerbitzu publiko egokirik zaintzaren eskaerari erantzuna emateko eta lan hori emakume prekarizatuek egiten dute. Asko eta asko euren familiak jatorrizko herrialdeetan utzi dituzten migratzaileak dira eta askotan lan baldintza kaskarretan —eskubiderik gabe— jarduten dute.\nMurrizketak zerbitzu publikoetan\nMendetasun-egoeraren indizeak asko igo dira azken urteotan. Arrazoia da amatasuna programatu egin daitekeela, baina zahartzea ez. Krisiarekin ezarri diren murrizketek zerbitzu publikoen eskaintzan eragin handia izan dute eta erresidentziei dagokienez aukera ematen ari da kapital pribatuari eremu horretan negozioa egiteko. Horrek langileen prekarietatea bultzatzen du. Gipuzkoan zainketarako zerbitzu publiko gehienak titularitate publikokoak dira, baina kudeaketa pribatukoak.\nEmakume eta prekarietate binomioa oso ohikoa da lan munduan eta hori erresidentzietan ere islatzen da. Sektorean lan egiten duten %95 emakumeak dira eta horrexegatik orokorrean baldintza guztiz-guztiz prekarioan daude. Horren erakusgarri dira langile batzuek ‘Gara’ egunkariari egindako adierazpenak: “… Gelan sartu, ‘egunon, zer moduz zaude?’. Pertsiana igo, oheko segurtasun barra jaitsi, mantak eta maindireak kendu, eusteko sistemak askatu —gehienek izaten dituzte—, ohetik altxatzen lagundu —batzuek neurri teknikoak behar dituzte, garabia—, dutxara eraman, dutxatu, lehortu, hidratatu, jantzi, orraztu, bizarra egin batzuei, belarritakoak eta bitxiak jantzi beste batzuei, hortzak jarri behar dutenei… eta jangelara gosaltzera eraman. Eta hori guztia 15 minututan». Ana Sastre, Txara II egoitzako erizain laguntzailaren hitzak dira.\n“Zainketen sektorea zigortuta dago”\nIndarrean dagoen Gipuzkoako Emakumeen eta Gizonen Berdintasunerako planak arazo horietaz ohartarazten du eta zera adierazten du: Euskal ekonomia osorako erregistratzen den batez besteko ordainsaria baino % 11 txikiagoa da sektore honetan, lanaldi partzialak presentzia handiagoa du, ohikoak dira zenbait arrisku psikosozial eta lan istripuak ugariagoak dira.\nTxostenak dioenez, “zainketen sektorea zigortuta dago, soldata eta lan-baldintzei dagokienean, ekonomiako beste sektore batzuekin alderatuta, eta horren ondorioa da sistemarentzat lan horiek ikusezin izatea eta bizitzaren iraunkortasunerako funtsezko eginkizun bezala inolako aitorpenik ez izatea”.\nHori konpontzeko ezinbestekoa da langileen eskaerei —sindikatuen bidez bideratuta— erantzutea: hobekuntza ekonomikoak (soldata igoerak, plusen igoerak…), 20 minutuko atsedenaldi ordainduak, lanaldien normalizazioa, ratioen hobekuntza zerbitzuaren kalitatea bera bermatuz, norberaren zereginetarako egunak, gaixo egoteagatik zigorrik ez jasotzea, 60 urtetik gorako langileentzat erraztasunak, hobekuntza sozialak eta abar.\nHorretaz gain, gatazka honen irtenbideak emakumearen lanaren duintasuna eta bizitzaren zaintza politikaren lehen planoan jarri beharko dira.\n“Hay que seguir conquistando derechos día a día sin quedarnos con lo que el sistema nos conceda” <\nSin Mundial por la igualdad >


LH 6. maila | HEGOALDE IKASTOLA | 2 orrialdea\n06/10/2021 -n Administrazioa-kargitaratuta\nGaur ikastolako baratzeko produktuak hamaiketa bikain batekin dastatu ditugu.\nEskola jazarpenari buruzko tailerra\n29/09/2021 -n Administrazioa-kargitaratuta\nGaur Iruñeko udaltzaingoak eskainitako eskola jazarpenari buruzko tailerra egin dugu. Hausnartu eta ikasteko aukera bikaina izan da.\n22/09/2021 -n Administrazioa-kargitaratuta\nGaur 5. eta 6. mailako taldeak Udaletxeak antolatutako Bizikletada ekintzan parte hartu dugu. Gure hiritik ibilbide polita egin dugu eta txirrindula hiritik ere erabili daitekeela ikusi dugu. Primerako jarduera izan da!\n19/06/2021 -n Administrazioa-kargitaratuta\nEta ikasturtea agurtzeko ohikoa dugun Herri Kirola.\n11/06/2021 -n Administrazioa-kargitaratuta\nErratza hegalariak hartuta… QUIDDITCH.\n21/05/2021 -n Administrazioa-kargitaratuta\nEta U.S.A.tik beti Beisbol erakargarri.\n20/05/2021 -n Administrazioa-kargitaratuta\nKaixo! Atzo BIlbon egon ginen! Goizean Iker eta Brounik prestatu ziguten “Zubitik zubira” jolasa eta horrela Bilboko zubi ezberdinak ikusi genituen eta gauza ezberdinak azaldu zizkigun Ikerrek. Guggenheimera iritsi ginen eta Kandinsky-ren erakusketa ikusi genuen, baita museoak dituen beste gauza batzuk. Gero Puppy-rekin argazki bat atera genuen (Guggenheimeko zaindaria) eta bazklatzera joan gienen. Parkean jolasten egon ginen autobusa gure bila etorri arte. Oso gustora egon ginen!!!\n17/05/2021 -n Administrazioa-kargitaratuta\n6TH grade students writen short stories. Read and enjoy them!\nIKAStolara BIZIkletan izeneko kanpainian hartu du parte Hegoalde ikastolak estreineko aldiz. Funtsean datozen urteetara begira garraio honen onurak eta Iturramara hurbiltzeko dauden bidegorriak jorratu ditugu.\nGaurkoan 6.mailako ikasleek RCP formakuntza bete dute erizain baten laguntzaz. Espero dezagun zeozer ikasi izana.\nAntonio Soto margolaria\n21/04/2021 -n Administrazioa-kargitaratuta\nGaru Antonio Soto margolaria etorri da gure eskolara. Gu joan behar ginen bere erakusketa ikustera, baina egora honekin, azkenean ezin izan dugu eta bera etorri da ikastolara. Bere kuadro batzuk erakutsi dizkigu eta haien istorioak kontatu dizkigu. Oso polita!\n19/04/2021 -n Administrazioa-kargitaratuta\nKaixo lagunak! Gaur “SAREAN, MUJERES EN RED” izeneko GGKE-aren eskutik ipuin kontalari bat izan dugu Ikastolan. Mexiko, eta haien zuzen ere, Txiapas inguruko ipuinak eta eleberriak kontatu dizkigute. Asko gustatu zaigu eta asko ikasi dugu! Mila esker!!!\n29/03/2021 -n Administrazioa-kargitaratuta\nGaur 6. mailakoak institutora joan gara, gutxienez datozen 4 ikasturteak pasatuko dituzten ikastetxea. Oso bisita interesgarria eta baliagarria izan da eta badirudi gustokoa izan dutela eta joateko irrikitan daudela.\n27/03/2021 -n Administrazioa-kargitaratuta\nEgun hauetan pertsona errefuxiatuen proiektuari bukaera emateko, aurkezpen ezberdinak egin dituzte 6.mailako ikasleek. Hauetako bi euskaraz izan dira; ikastolako 5.mailako ikasleei eta NUP-eko ikasle talde bati ere egin diete. Beste bi aurkepen egin dituzte gaztelaniaz; UPNA-ko ikasleei eta gurasoei. Lan handia egin dute eta oso ondo aritu dira! Zorionak!


2010, Bazterkeriari aurre egiteko Europako urtea | Consumer\n2010, Bazterkeriari aurre egiteko Europako urtea\nFEANTSAk kanpaina bat jarri du abian, eztabaida eta etxegabekeria desagerrarazteko ekintzak bultzatzeko\n2010ean amaituko da etxegabetasuna. Horregatik, Etxerik Gabeko Pertsonekin Lan egiten duten Elkarte Nazionalen Europako Federazioak (FEANTSA) Europako kanpaina bat jarri du abian helburu horrekin. Mezu nagusia: “Etxekeria desager daiteke, eta hala behar luke, ez bakarrik administratu”. Lau dira helburuak:\nInork ez du kalean lo egin behar, bere behar eta asmoetara egokitutako larrialdiko zerbitzurik ez dagoelako.\nInork ez du behar baino denbora gehiago egon behar larrialdiko ostatu batean.\nErakunde batean bizi den inork -ospitale, kartzela edo zainketa-establezimenduren bat- ez luke hura utzi behar behar, behar adinako akonpainamendurik eta ostatu hartzeko aukera egokirik gabe.\nInork ez du behartu behar bizitzeko egokia ez den ostatu batean bizitzera.\nPobreziari eta gizarte-bazterketari aurre egiteko Europako Urtea izendatu dute 2010erako, eta etxerik gabeko pertsonei eman die arreta. Zehazki, bizilekurik ez duten edo ostatuari lotutako bazterketak mehatxatzen dituen etxebizitzetan. FEANTSAk pobrezia eta gizarte-bazterketa prebenitu eta murriztea nahi du, “Europan bizitegi-bazterkeriaren aurka borrokatzen diren protagonista garrantzitsu guztien arteko lankidetza sustatuz eta erraztuz”.\nKanpainaren mezu nagusia zabaltzeko hainbat aliatu izango dira. FEANTSAk lan egiten duen herrialde guztietan landuko da bazterkeriaren arazoa, tokiko eta eskualdeko gertaeren bidez. Besteak beste, mintegiak, argazki-erakusketak, eztabaidarako aditu-taldeak eta kirol-ekitaldiak antolatu dira. Gainera, erakusketa ibiltari bat egitea pentsatu da, Europan zehar antolatutako gertaera guztiak lotzeko.\nEtxerik gabeko pertsonak ordezkatzen dituzten brontzezko 30 eskultura handik osatuko dute erakusketa. Asmoa da Europako hainbat hiritan 10 laguneko taldetan bidaiatzea, eta toki estrategikoetan jartzea, hala nola parke handietan edo leku handietan. Eskulturak artista daniar bati enkargatu zaizkio, eta aurten aurkeztuko dira lehen aldiz Europako Parlamentuan, Bruselan. Gainerako gertakariak 2010ean izango dira.\nEtxerik gabeko pertsonak ordezkatzen dituzten brontzezko 30 eskultura handi Europan zehar ibiliko dira\nHorrekin guztiarekin, “eztabaida piztu nahi da, eta informazioa eman nahi da etxegabetasunaren esanahiari buruz eta helburu hori lortzeko egin behar diren ekintzei buruz”. Horretarako, kartelak banatuko dira eta liburuxkak banatuko dira, kanpainako mezuekin eta etxerik gabeko pertsonen aldeko estrategia nazional eta erregionalekin.\nGizartean bazterturik egon ohi den arren, beti du lekua prentsan. Halaxe ageri da “Etxerik gabeko pertsonak prentsa idatzian” izeneko azken txostenean, Etxerik Gabeko Pertsonekin Lan egiten duten Erakundeen Sare Nazionalak argitaratua. Azterlanak 2007an argitaratutako sinhogarismoari buruzko albisteak aztertzen ditu, 511 guztira, eta gai horrekin lotutako gertaerak eta berrikuntzak nola transmititu ziren ikertzen du.\nAlbisteek salaketa soziala egin dezakete edo estigmatizatzen lagunduko duten estereotipoak sor ditzakete\nBereziki, politika publikoei eta hirugarren sektoreko erakundeen lanari emandako informazio-tratamenduan sakontzen du, prentsa fenomeno beraren ertzak ezagutzeko tresna “eraginkor” gisa hartzen duelako. “Iristen zaizkigun albisteak ikusgai dauden moduaren arabera, salaketa soziala egin dezakete, batez ere sinhogarismoa bezalako gai sentikorretan, eta biztanleriaren sektore hori are gehiago estigmatizatzen lagunduko duten estereotipoak sor ditzakete”, azaldu dute Saretik.\nTxostenaren arabera, zenbait hiritan, oraindik ere, ekimen pribatuak betetzen ditu beharrezko gutxieneko batzuk, eta uste du herritarren zati bat bereziki sentsibilizatuta dagoela etxekotasunaren gaiarekin. Zehazki, gizarte-erakundeen lana aitortzen du, eta esaten du haien aldarrikapenak funtsezkoak izan zirela “etxerik gabeko pertsonen inguruan gertatzen ari dena” agerian jartzeko eta horietako askoren egoera hobetzeko.\nbaztertze feantsa hogar-eu hogarismo kanpaina-eu


Trafikoan aldaketak: Bilbao-Donostia trenbidearen Amaña-Ardantza tarteko bikoizpen eta estalduraren eraikuntza — Eibarko Udala\nTrafikoan aldaketak: Bilbao-Donostia trenbidearen Amaña-Ardantza tarteko bikoizpen eta estalduraren eraikuntza\nBilbao-Donostia trenbidearen Amaña-Ardantza tarteko bikoizpen eta estalduraren eraikuntza lanak direla eta, azaroaren 20an Tiburcio Anitua, Torrekua, Otaola, Barrenegua eta San Andres kaleetan oinezkoen eta ibilgailuen zirkulazioan aldaketak izango dira.\nLanak egiteko aurreikusitako epea bi urtekoa izango da gutxi gorabehera. Hainbat fasetan dago bereizita eta lan horiek bai trenen eta ibilgailuen zirkulazioan bai oinezkoen zirkulazioan eragina izango dute. Torrekua-Amañaren ingurune guztia aldatuko denez eta Legarre kalea berrurbanizatuko denez ibilgailuen trafikoan eragin garrantzitsua izango dute obrek. Horretarako gaur egun dauden zenbait egitura eraitsi behar dituzte (Scalextric-a, saihesbideko hanka, San Andres kaletik Amañara doan sarbidea,) urbanizatze berria eraikitzeko.\nLehenengo fasea, gaur egun egiten ari dena, 2. fasetik aurrera trafikoa desbideratzeko egingo diren beharrezko aldaketak egitean datza. Fase honetan, hankak eraitsiko dira, hala Scalextric-a Torrekuarekin lotzen duena nola Amañarekin elkartzen duena. Eraiste horiek ez dute Scalextrix-eko behe aldetik pasatzea baimenduko. Hori dela eta, Bizkaiko noranzkoan joango diren ibilgailuek Barrenengua igo beharko dute Otaola Hiribidera iristeko, han Ertzainetxetik Eroskiraino kontrako noranzkoan joango dira eta Torrekua-Otaola biala jaitsi ondoren berriro Torrekua kalera irtengo dira. Bial honi noranzkoa aldatuko zaio. Gaur egun goranzkoa da, baina lanak bukatu arte beheranzkoa izango da.\nErtzainetxeko atzeko aldetik jaitsiko diren eta Bizkaia aldera joango diren ibilgailuek, Markeskua Jauregiaren parean, antzinako Kantoiko bidegurutzean, ezkerrerantz biratu ahal izango dute.\nIbilgailuek, Amaña auzora sartzeko, Scalextric-etik sartzeko aukera kenduko denez, bi aukera izango dituzte: bata, San Andres Pasealekua kaletik eta bestea, saihesbidetik.\n2. fasean egingo diren lanek ez dituzte Legarrerako sarbideak aldatzen.


Getxo kokrea tailerra\nGetxo ekosistema osasungarri bihurtu nahi dugu, eta horretarako, profesionalen, enpresen eta ekintzaileen laguntza behar dugu. Uste dugu elkarrekin amets hori egi bihur dezakegula, eta denon artean espazio bat sortu ahal dugula elkar ezagutzeko, hitz egiteko eta lankidetza proiektuak sortzeko.\n1. tailerra: urriaren 18an\nData: Urriaren 18an\nOrdua: 13:30 etik 16:30 era\nUrriaren 18an, lehenengo asmaketa-saioa partekatu genuen parte-hartzaile talde handi batekin, eta proiektuen oso aukera interesgarriak azalerazten hasi ziren. Hortaz, bigarren tailerrean horiek jorratuko ditugu sakonki.\n2. tailerra: azaroaren 3an\nData: Azaroaren 3an\nSaio horretan, lehenengo saioan sortu ziren ideiak baloratu eta lehenetsiko ditugu, eta geure aktiboak konpartituko ditugu, elkarrekin lankidetza-proiektu batzuk diseinatzen hasteko, Getxon ongizatearen inguruan jarduera ekonomikoa eta komunitate bat sortzeko helburuz.\nOsteguna 16an eta azaroaren 23an. 14:00 etatil 16:00 etara, 2. saioan prototipatzen hasi ginen proiektuen garapena\nAbenduaren 15ean, ostirala, 13:00etatik 15:00etara #Getxo udalerria #ongizate eta #kiroleko ekosistema osasuntsu bihurtzen lagunduko duten #lankidetza proiektuak aurkez ditzaten #enpresek.\nInformazio gehiago eta inskripzioak Getxolanen, telefono zenbakia: 94 4660140, edo getxopro@getxo.eus


San Antolín, Andra Mari eta ardo-zahagia\nOhitura ezaguna da Plentzian, San Antolinen izenean ospatzen diren herriko jaien hasieran Agirreko Andra Maria ermita bisitatzen dela. Plentziako herrigunetik hurbil, baina lurrez Gorlizko elizatean dago ermita hori.\nJose Maria Hormazak udal agirietatik jaso duenez, XVIII. mendetik behintzat, San Antolin bezperan Andra Marira igotzeko ohitura egon da baita ‘santuaren kaperan’ salbea kantatzekoa ere. Itxura denez, San Antolin irudia buru zuen prozesio horrek 1940ko hamarkadara arte iraun zuen.\nGaur egun, jaiei hasiera ematen dien txupinazoaren ostean, Andra Maria ermitarainoko ibilalditxoa egiteko ohiturari eusten zaio, baina santuaren irudiaren ordez Antolintxu pertsonaia doa prozesioaren buru.\nGurutzi Arregi ikertzaileak dioenez Astillerotik abiatuta, Andra Mari ermitaraino doa segizioa, Antolintxu esaten zaion panpina hartuta; zahagi bete ardo ere eramaten da bertaratutakoen artean banatzeko.\nUrte batzuetatik hona, Antolintxu horrez gain Madalentxu pertsonaiak ere laguntzen dio segizioari. Biek, Isuskitzako bikote baserritarra irudikatzen dute, itsasadarretik behera datorrena.\nDatu historikoek, herriak ematen dituen azalpenekin bat egiten ez badute ere, ahoz aho dabil ohitura horien jatorria gorliztarren eta plentziarren arteko mus-partida batean dagoela. Partida horretan Gorlizkoek zahagi bat ardo jokatu zuten eta Plentziakoek euren udalerrikoak ziren terreno batzuk, hain zuzen ere Andra Maria ermita zeudenak.\nGorlizko jokalariek irabazi zuten partida, eta Plentziakoen zoritxarrerako ermitaren terrenoak galtzeaz gain, San Antolin zaindariaren irudi barik geratu ziren.\nHerriko zaindaria eta jaiak ez aldatzeko, Plentziakoek Gorlizkoei eskatu zieten urtero San Antolin irudia Plentziara eraman ahal izatea, herriko jaiek irauten zuten egunetarako bada ere.\nMesede horren trukean, Plentziakoek San Antolin jaien hasieran, Gorlizkoei zahagi bat ardo eramateko konpromisoa hartu zuten.\nGurutzi Arregik azaltzen duenez, Plentzia eta Gorlizen arteko mugarrietako bat Uruburun egon zen, Kristoko ermitaren ondoan. Leku horretan eskuratzen zieten santua Gorlizkoek Plentziakoei.\nBestalde, hau ere azaltzen du:‘tradizioz esaten da Gorlizko alkate batek dohaintzan eman ziela Plentziakoei San Antolinen irudia, zahagi bat ardoren truke’.\nUmetan Aniceto Duo aititari entzundako azalpenetan oinarriturik, Gonzalo Duok esan digu, artean ibiltokirik eta Astilleroko plazarik ez zegoenean, San Antolinen izenean egiten zen erromeria Gamiz (Gaminiz) inguruan egiten zela. Lur horiek Gorlizko udalerrikoak izaten jarraitzen zuten, Bizkaiko jaunaren jabetzakoak izan zirelako.\nJaia animatu nahian, handik gertu Gorlizko bentari bat kokatu zen, Plentziako tabernarien amorragarri, izan ere Plentziako ardotegietan baino merkeago saltzen zuen ardoa.\nJai batzuetan, plentziarrek herriko ardo izakinak agortu zituzten, ez baina parrandan jarraitzeko gogoa. Egoera ikusirik, Gorlizko bentariari zenbait zahagi ardo eskatu zizkioten eta hark, zegozkion zergak ordainduta, azkar eraman zituen Gamizko bentara. Baina ardoa Gamizera heldutakoan, gazteek ez zuten behar besteko dirua batzerik izan eskaera ordaintzeko.\nGauzak horrela, baten batek zorioneko eta infernuko ideia izan zuen: San Antolinen irudia saltzea Gorlizkoei, zahagiak ordaintzeko besteko diruaren truke. Gaia “konponduta”: goizean inork ez zuen ezer gogoratuko, baina santuaren irudia Gorlizen zegoen ordurako.\nGonzalo Duok berak adierazi digunez, San Antolinen irudia Kristo ermitan egon zitekeen, eskuragarri izan zutelako, eta parrokia erabat itxita egongo zelako. Egia esan, posible da irudia Magdalenako parrokiatik Kristoko ermitara eramatea, Kristo eskaileren ingurua orduan arrantzaleen auzoa zelako, eta hasiera batean euren omenez egin zitekeelako zaindariaren lekualdaketa eta jaia.\nDuoren arabera, San Antolinen irudia Andra Maria ermitako sakristian zegoen. Berak gogoan duenez, irudia ez zen heltzen metro erdira, diakono jantzia zeraman, erropilla erromatarra eta palmatxo bat eskuan; segur aski XVIII. mendean egindakoa zen. “Oso lasai zegoen, ezerk arduratuko ez balu bezala... azken batean: Plentzia eta Gorliz herri anaiak dira, euren artean edonola moldatu arren”.\nGaur egun, San Antolinen irudia Magdalena parrokia dago gordeta eta zaharberritzen ari dira.\n(Batez besteko balorazioa: 9.5 - Bidalitako botoak: 2)